text:
मिथिला भैर काली-पूजाक धूमः तंत्रपीठ मे देवी कालीक पूजाक बहुत पैघ महत्व
अक्टूबर १९, २०१७. मैथिली जिन्दाबाद!!
आदिशक्ति माँ दुर्गाक दस महाविद्या स्वरूप मध्य एक अत्यन्त शक्तिशाली आ देखय मे भयंकर रूपवाली काली थिकीह। देवाधिदेव महादेव केर प्रिया सती केर लीला सँ प्रकट दसो महाविद्या मे काली, तारा, छिन्नमस्ता, षोडशी, भुवनेश्वरी, त्रिपुरभैरवी, धूमावती, बगलामुखी, मातंगी आ कमला छथि।
काली हिन्दू धर्मक एक प्रमुख देवी थिकीह। ई अत्यन्त सुन्दर-सौम्य रूपक भगवती दुर्गाक कारी आ भयप्रद रूप छथि, जिनकर उत्पत्ति राक्षस सभ केँ मारबाक लेल भेल छलन्हि। दुर्गा सप्तशती मे भगवान् शिव केँ दूत रूप मे पठबैत भगवती महादुर्गा हिनक आह्वान तखन कएलनि जखन रक्तबीज नाम्ना भयंकर राक्षस पर प्रहार सँ निकलल रक्तक छींट मे सँ पुनः कतेको रक्तबीज उत्पन्न भऽ जाएत रहय। अन्त मे महाकाली अपन रौद्ररूप मे प्रकट भेलीह आ जहिना माँ दुर्गा अपन तरुवारि सँ रक्तबीज पर प्रहार करथिन आ जहिना रक्तक छींट बाहर निकलैक आ कि काली ओहि रक्त केँ खप्पर मे लैथि आ पीब जाएथ। एहि तरहें रक्तबीजक सम्पूर्ण रक्त जखन क्षीण भेल तखनहि ओकर बध कयल जा सकल छल। काली केर व्युत्पत्ति काल अथवा समय सँ भेल अछि जे सब केँ अपन ग्रास बना लैत अछि। माँ केर ई रूप ओना त नाश करयवला अछि, परन्तु नाश दानवीय प्रकृति केर, अन्याय-असत्य आ राक्षसी प्रवृत्ति केर करैत छथि। असत्य पर सत्य केर जीत लेल नीक मनुष्य लेल काली आराध्या थिकीह। मानवताक धर्म निर्वाह मे लागल हरेक मनुष्यक शुभेच्छु आ पूजनीय छथि काली।हिनका ताहि हेतु महाकाली सेहो कहल जाएत छन्हि।
कार्तिक मासक अमावस्या तिथि हिनक अवतार दिवस मानल जाएछ। ताहि सँ एहि दिन पूरे भारत मे दियाबातीक संग-संग काली देवी केर पूजा कयल जाएछ। मिथिला मे शाक्त भक्तिक प्रचूरता भेटैत अछि। एतय तांत्रिक पद्धतिक आधिक्य अछि। काली देवी कुलदेवीक रूप मे अधिकांश परिवारक आराध्या थिकीह। एतुका विभिन्न कालखंड मे राजा परिवार द्वारा सेहो काली केर विशेष पूजाक विधान रहबाक अवशेष आइयो जगह-जगह पर भेटैत अछि। काली देवीक मुण्डमाल पहिरैत छथि, शव (लहास) हिनक सवारी होएत छन्हि, हाथ मे तरुवारि (कत्ता), खप्पर, योगीनियां आदि रखैत छथि। हिनक जीवनसाथी शिव छथिन। एकटा हाथ सदैव अभय-मुद्रा मे सत्य केँ आशीर्वाद दैत रहैत छन्हि। देवी भागवत मे वर्णन अबैत अछि जे शिव सेहो भगवतीक लीला सँ विस्मित रहि गेल छलाह। काली देवीक भयंकर रूप केँ शान्त होयबाक लेल ओ धरा पर चित्ते लेटा गेल छलाह – सहसा भगवतीक पैर हिनक छाती पर पड़ि गेलन्हि आर तखनहि लज्जाक अनुभूति करैत देवीक जीह बाहर निकैल गेल छलन्हि। मूर्ति रहस्य मे एहि स्वरूपक दर्शन करैत हम भक्त-आराधक भगवतीक पूजा गोसाउनिक घर सँ लैत नवरात्रक विशेष अवसर एवम् काली पूजा पर आरो खास ढंग सँ करैत छी।
मिथिला मे सेहो गणेश, गौरी आ लक्ष्मीक पूजा उपरान्त भगवती कालीक पूजा करबाक विधान अछि। एतय सेहो यैह मान्यता प्रचलित अछि जे कार्तिक अमावस्याक दिन देवी काली ६४,००० योगिनियाँक संंग प्रकट भेल छलीह। मिथिला, बंगाल आ आसाम मे काली पूजा खूब धुमधाम सँ मनायल जाएत अछि। दीपावलीक एक दिन पूर्वहि सँ विधिवत् मूर्ति पूजा आरम्भ भऽ जाएत अछि। गाम-घर आ शहर सब ठाम खूब चहल पहल रहैत अछि। मेला सेहो कतेको स्थान पर लगैछ एहि अवसर पर।
भगवती कालीक रूप एहेन भयंकर छन्हि जे बहुतो लोक केँ देखिते डर होमय लगैत छैक। परञ्च शास्त्र कहि रहल अछि जे ई डर असुर प्रवृत्ति केँ होएत छैक। जे सत्य पर चलैछ, ओ कथमपि नहि डेराय। भगवती सदिखन सत्यक रक्षा करैत छथि। अन्यायी व दानवी केँ संहार करैत सत्य आ न्याय केर बचाव करैत छथि।
महाकवि विद्यापतिक आराध्या गोसाउनिः काली
महाकवि विद्यापतिक रचना ‘जय जय भैरवि असुर भयाउनि – पशुपति भामिनी माया’ भगवती काली केर विनती थिक। ई रचना आइयो मिथिलाक जन-गण-मन केर कंठ मे विराजैत अछि। आइ काली-पूजाक विशेष अवसर पर एहि रचना केँ एतहु राखि रहल छीः
जय-जय भैरवि असुर भयाउनि, पशुपति भामिनी माया
सहज सुमति वर दिअ हे गोसाउनि, अनुगत गति तुअ पाया
वासर रैन शवासन शोभित, चरण चन्द्रमणि चूड़ा
कतओक दैत्य मारि मुख मेलल, कतेक उगिलि करू कूड़ा
जय-जय भैरवि असुर भयाउनि…..
सामर वरण नयन अनुरंजित, जलध जोग फूल कोका
कट कट विकट ओट पुट पाँड़रि, लिधूर फेन उठ फोका
जय जय भैरवि असुर भयाउनि……
घन-घन घनन घुघुर कत बाजय, हन-हन कर तुअ काता
विद्यापति कवि तुअ पद सेवक, पुत्र बिसरु जनि माता
जय जय भैरवि असुर भयाउनि….
मधुबनी जिलाक बेला गाम मे तीन दिन धरि चलयवला काली पूजाक उद्घाटन
बाबूबरही प्रखंडक बेला मे आयोजित काली पूजा मे पूजा समितिक अध्य्क्ष श्री वासुदेव झा द्वारा पूजा कार्यक्रमक फीता काटि कय उद्घाटन कयल गेल अछि। एहि गाम सँ मैथिली जिन्दाबाद सहित विभिन्न संचारक्षेत्र लेल स्वयंसेवा देनिहार मिहिर कुमार झा ‘बेला’ ई जनतब पठौलनि अछि। उद्घाटन उपरान्त पूजा अर्चना करैत माँ कालीक आशीर्वाद लेल गेल। एहि अवसर पर उपस्थित सचिव चंद्रशेखर झा श्रद्धालु सब केँ संबोधित करैत कहलखिन जे पूजन सँ धार्मिक वातावरण तैयार होएत छैक, संगहि क्षेत्र मे सुख समृद्धि अबैत छैक। पूजा समितिक उपाध्य्क्ष, अभिभावक धार्यनाथ झा सेहो सभा केँ संबोधित कयलनि। समितिक सोशल मिडिया प्रभारी मिहिर झा, ग्रामीण पूजा प्रभारी – पंकज झा, छोटकन झा, सचिन झा, बिपुल झा, रमेश झा सहित सैकड़ों श्रद्धालु उपस्थित छलाह। शुरुआती संबोधन उपरान्त मिथिलाक सुपर स्टार गायक माधव राय केर टोली द्वारा एतय काली पूजा मे प्रथम रात्रि १८ अक्टूबर, २०१७ केँ भव्य सांस्कृतिक कार्यक्रमक प्रस्तुति कयल गेल। उपस्थित श्रोता आ दर्शक सब अपन मैथिली भाषाक सुमधुर सांस्कृतिक संध्या सँ खूब प्रसन्न भेलाह।


c: text/html

text:
पटना । मिथिला चित्रकला क पहिल संग्रहालय जापान मे बनल छल आ आइ अमेरिका आ लंदन समेत कुल चारिटा देश मे संग्रहालय अछि। इ दुख बहुत दिन स रहल जे बिहार मे मिथिला चित्रकला क कोनो संग्रहालय नहि अछि, मुदा आब दुख खत्म भ रहल अछि। दुनिया क सबस पैघ मिथिला चित्रकला संग्रहालय पटना मे तैयार भ रहल अछि। एहि संग्रहालय में 1966 स 1975 तक बनल मिथिला चित्रकलाक कईटा कृति देखबा लेल राखल जाएत। इ संग्रहालय उपेंद्र महारथी शिल्प अनुसंधान केंद्र क प्रयास स तैयार भ रहल अछि। संस्थान मे राखल करीब एक सौ चित्रकला पूर्णत: बर्बाद भ चुकल अछि, मुदा बाकी बचल चित्रकला कए रासायनिक लेपन क बाद दीवार पर सजाउल जा रहल अछि। संस्थान क उप निदेशक आ उप विकास पदाधिकारी अशोक कुमार सिन्हा कहला जे इ संग्रहालय भविष्य मे मिथिला चित्रकला क केंद्र बनत आ देश दुनिया स लोक एहि चित्रकला सब कए देखबा लेल एहि ठाम अउताह। ओ कहला जे संग्रहालय मे राखल जा रहल किछु चित्रकला क बाजार मूल्य 40 लाख रुपया तक भ सकैत अछि।
संस्थान मे राखल चित्रकला क संबंध मे श्री सिन्हा कहला जे इ चित्रकला सब 1966 मे आयल अकाल क समय मे सरकारी खरीद मे एकत्र भेल अछि। एहि मे अधिकतर कृति तत्कालीन दरभंगा मे जिलाक जितवारपुर, रांटी आ आसपास क गाम क कलाकार क बनाउल गेल अछि।
कहल जा रहल अछि जे अकाल क दौरान काम के बदले अनाज योजना क योजना शुरू कैल गेल छल, मुदा किछु महिला घर स बाहर काज करबा लेल तैयार नहि छलीह, मुदा हुनकर घर मे अनाज क दाना नहि छल, एहन मे इंदिरा गांधी क कहला पर बिहार पहुंचल केंद्रीय दल क सदस्य पुपुल जयकर, भास्कर कुलकर्णी और ललित नारायण मिश्र एकटा बाट तकलथि आ ओहन महिला स नेपाली कागज पर चित्रकला बनबा ओकर खरीद केलथि आ ओकर बदला मे अनाज आ टका मुहैया करौलथि। ओ चित्रकला उपेंद्र महरथी क जिम्मा मे देल गेल जे करीब 40 साल स आलमारी मे बंद छल। आब ओहि चित्रकला सब कए नवका मिथिला चित्रकला संग्रहालय मे टांगल जा रहल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर

robotstxt: allowed

filter: keep


text:
मैथिली सेवा समितिक अध्यक्ष शंभू नाथ झाक अध्यक्षता तथा नेपालक गृह एवं उपप्रधानमंत्री विजय गच्छेदारक प्रमुख आतिथ्य मे पडोसी देश भारतक विभिन्न प्रान्तक व्यक्ति लोकनि उपस्थित छलाह. फारबिसगंजक सांसद सुखदेव पासवान, अररियाक विधायक तथा पटनाक मैथिली आकादमीक व्यक्ति लोकनि सब मिथिला राज्य दुनू देश मे आवश्यक बतौलनि. एहि समारोह मे मिथिलाक कला-संस्कृति सँ संबंधित प्रदर्शनी सेहो लगाओल गेल छल. प्रसिद्ध मिथिला चित्रकार एस.सी. सुमन द्वारा एकल मिथिला चित्रकला प्रदर्शनी लागल छल. मैथिली साहित्यक पोथी सभ सेहो छल.
कार्यक्रमक शुरुआत दीप जरा क' प्रमुख अतिथि उद्घाटन केलनि आ मिथिलाक प्रसिद्ध गायक वीरेन्द्र झा, संजय यादव आ अनु चौधरी विद्यापति रचित गोसाउनी गीत सँ शुभारंभ केलनि. अहि अवसर पर मैथिली सेवा समिति तथा दहेज मुक्त मिथिला दिस सं किछु विशिष्ट व्यक्तिक सम्मान सेहो कएल गेल. दहेज मुक्त मिथिला दिस सँ बिना दहेजक बियाह केनिहार दूटा मैथिल वर मिहिर झा आ चन्दन झा कें सम्मान-पत्र आ उपहार देल गेलनि. उद्घाटन सत्र मे पटनाक देवेन्द्र झा, राँचीक सियराम 'सरस' आ राजविराज सँ अमरकान्त झा, करुणा झा आदि लोकनि अपन-अपन मन्तव्य व्यक्त केने रहथि. सम्पूर्ण कार्यक्रमक संचालन मैथिली सेवा समितिक महासचिव प्रवीण नारायण चौधरी केलनि. (Report/Photo: करुणा झा )


text:
अंतिम पेज...............................
Saturday, October 18, 2014
पल भरि
पल भरि
तिरसैठिम बरख गमौला पछाति शिवजी बाबूक मन गरानिसँ गड़ि रहल छन्हि। जिनगीक सङ्ग दुनियोँ अन्हार जकाँ लगि रहल छन्हि। केकरा कहथिन आ कहलो पछाति के बिसवास करतनि जे उवाह-उवाहमे जिनगीक तिरसैठ बरख बोहि गेल। समाजक केते लोक ऐ बातकेँ बूझि रहल छथि जे जइ आशामे अखनि धरि आस लगौने छेलौं ओ सोलहन्नी निआस बनि निकलि गेल! ओना बेसी लोक तँ यएह ने बूझि रहल छथि जे कौलेजक प्रोफेसर छथि, नीक दरमाहाक नोकरी करै छथि, आ नोकरी छूटलो पछाति तेते पेन्शन भेटतनि जे जिनगीमे कहियो कोनो अभाव नै हेतनि, मुदा भेल की? असकरे अपन कोठरीमे बैसि पोथीक अलमारीपर आँखि गड़ौने मने-मन अपन हूसल जिनगीपर नजरि दौगा रहल छथि। जेते नजरि दौग रहल छन्हि तेते मन विषादसँ बिसबिसा रहल छन्हि। बिसबिसेबो केना नै करतनि, ‘नीक नोकरी’ ‘नीक दरमाहा’ केतए गेल? सौनक घट जकाँ दुनू आँखि नोरसँ बोझिल भऽ जिनगीक बितल दिन देखि रहल छन्हि। अनायास बकार फुटलनि-
“धारक पानि जहिना धारे-धार बहैत समुद्रमे समा जाइए, तहिना ने अपनो जिनगीक धारक भेल!”
असगर कोठरीमे रहने िकयो दोसर तँ नै सुनि पौलक मुदा अपन मनक ‘सोग’ जे मुँह होइत निकलल, ओ दुनू कान तँ सुनबे केलकनि। फेर मन घुमलनि। भने कियो आन नै सुनलक। जँ सुनबो करैत तँ लाभे कथी होइतै। यएह ने जे जहिना अपन जिनगी फुर्र-फाँइमे गेल तहिना ओकरो जइतै।तैंतालिस बरख पहिने शिवजी सी.एम. कौलेजसँ एम.ए. पास केलनि। औनर्सोमे नीक अङ्क आ एम.ए.मे सेहो नीक अङ्क भेटल छेलनि।
अंतिम पेज...............................
पोताक दोहरबैत प्रश्न सुनि कहलखिन-
“बाउ, जे मनुख पल-पल जिनगीक महत बूझि पग-पग बढ़ैए ओकर जिनगी आ पल-पलकेँ पलपलाएल रस पीब बढ़ैए तेकर जिनगीमे अकास-पतालक अन्तर होइ छै। किएक तँ नीको आ अधलोमे पलपली होइते छै।”
नन्दन-
“अकास-पतालक ई अन्तर मेटाएत केना?”
शिवजी-
“प्रकृतिकेँ अनेको रूप छै मुदा अखनि दुइए रूप देखहक। धरती-अकास तँ देखै छहक, पताल नुकाएल अछि। मुदा मनुखोक प्रकृति होइ छै, जे मनराजमे बास करै छै। वएह रूपान्तरण एक रूपता आनि एकबट करैत बाट पकड़ैए।”
बाबाक विचार सुनि नन्दनो आ नन्दनक दादीओ उठि कऽ ठाढ़ भेली। दुनूकेँ ठाढ़ होइत देखि नमहर साँस छोड़ैत शिवजी अपन मनकेँ बुझबैत घुनघुनेला-
“दिनक हेराएल जँ साँझमे घूमि आबए तँ ओ हराएब नै भेल। मुदा जे हेराएल से हेराएल जे बाँकी अछि ओकरा पलो भरि हाथसँ छोड़ब जिनगीकेँ धोखाड़ब हएत।”¦१११६¦
Subscribe to: Post Comments (Atom)


text:
दिल्ली नगर निगम पार्षद् मे उल्लेख्य मैथिल केर जीत, शपथग्रहण मैथिली मे
दिल्ली, मई १९, २०१७. मैथिली जिन्दाबाद!!
हालहि संपन्न दिल्ली नगर निगम मे मिथिलाक विभिन्न मैथिल लोकनि केँ भिन्न-भिन्न राजनीतिक दल केर टिकट सँ जीत भेटलनि। काल्हि १८ मई शपथ ग्रहण समारोह मे बहुते गोटा मैथिली मे शपथ ग्रहण करैत अपन मातृभाषा आ मौलिक पहिचान केँ निगमक पटल पर स्थापित करबाक महत्वपूर्ण कार्य कएलनि अछि। प्रजातांत्रिक गणतंत्र भारत केर ईहो एक बड पैघ विशिष्टता छैक जे जाहि कोनो स्थान पर जाहि कोनो क्षेत्र जनमानस बेसी अछि त ओहि ठामक जनप्रतिनिधि सेहो ओहि बहुल्यताक आधार पर चुनल जाएत अछि। एक दिशि मूल धरातल पर घोर जातिवादी राजनीतिक भुमड़ी मे फँसल मूल प्रदेश बिहार मे बेरोजगारीक कारण लोकपलायन केर दंश देखल जाएछ त दोसर तरफ भारतक राजधानी दिल्ली मे मैथिल जनमानसक राजनीतिक वर्चस्व दिन ब दिन बढैत देखाएछ।
अखिल भारतीय मिथिला राज्य संघर्ष समितिक प्रवक्ता शिशिर कुमार झा केर अनुसार समितिक अथक प्रयास सँ दिल्ली उत्तरी नगर निगम मे नवनिर्वाचित पाँच गोट पार्षद अपन मातृभाषा मैथिली मे शपथ ग्रहण करैत पदभार स्वीकार कएलनि अछि। मैथिली मे शपथ लेनिहार मे उपमहापौर विजय कुमार भगत, अजित झा, सोना चौधरी, पूनम पराशर झा आर सुजित कुमार ठाकुर शामिल छथि।
प्रवक्ता झा जानकारी देलनि अछि जे सचिव सँ एहि विषय मे पहिनहि जिज्ञासा करैत शपथ पत्रक प्रारूप मैथिली मे बनल या नहि से पूछल गेल छल, परञ्च प्रारूप निगमक गोपनीय दस्तावेज हेबाक कारण अखिल भारतीय मिथिला राज्य संघर्ष समिति केँ उपलब्ध नहि कराओल जा सकल छल। तथापि शपथ ग्रहण केर समय उद्घोषणा कएल गेल जे जँ कियो मैथिली मे शपथ लेबाक इच्छूक छी त हिन्दीक प्रारूप केँ स्वस्फूर्त अनुवाद कय मैथिली मे शपथ लय सकैत छी। संघर्ष समितिक तरफ सँ प्रारूपक घोषणा करैत देरी तत्परता सँ मैथिली मे प्रारूप तैयार कय सब पार्षद लोकनि केँ थमा देल गेलनि। संतनगर (बुरारी) सँ पार्षद कल्पना झा लेकिन हिन्दिये मे शपथ-ग्रहण कयलीह, ई विस्मीत केलक आर बूझय मे सेहो नहि आयल जे अपन अस्मिता सँ ओ कन्नी कियैक कटलीह, श्री झा अपन प्रतिक्रिया मे जनौलनि।
मैथिली जिन्दाबाद केँ पठाओल गेल विज्ञप्ति मे अहु बातक जनतब देल गेल अछि जे ई शपथ ग्रहण समारोह जे करीब ४ दिन धरि चलत ताहि मे आरो मैथिल पार्षद सभक हाथ मे अनुवादित शपथ प्रारूप हस्तान्तरित कएल गेल अछि, अन्त धरि शपथ लेनिहारक संख्या १० धरि पहुँचबाक गुंजाइश मानल जा रहल अछि। समिति द्वारा सब पार्षद केँ अपन मौलिक पहिचान केँ सम्मानित करैत आगामी कार्यकाल लेल सेवा मे पर्यन्त मैथिली-मिथिला प्रति समर्पित रहबाक अपेक्षा रखैत शपथ ग्रहण मे मातृभाषा मैथिलीक प्रयोग लेल आभार प्रकट कएल गेल अछि। संगहि, ई मैथिली-मिथिलाक बड पैघ जीत होयबाक बात सेहो कहल गेल अछि। संघर्ष समितिक राष्ट्रीय अध्यक्ष डा. बैद्यनाथ चौधरी बैजू सेहो सब पार्षद केँ एहि महत्वपूर्ण कार्य लेल धन्यवाद कहलैन। संगहि अन्तर्राष्ट्रीय संयोजक प्रो. अमरेन्द्र झा आगामी समय मे आपसी सहकार्य बढबैत देशक राजधानी दिल्ली मे मैथिली-मिथिलाक आरो बहुत महत्वपूर्ण कार्य निष्पादन कएल जेबाक आशा रखैत कहलनि जे राजकीयकृत विद्यालय सब मे मैथिलीक पढौनी सहित अन्यान्य मुद्दा पर हिनका लोकनिक संग सहकार्य कएल जायत। कार्यकारिणी सदस्य काशीनाथ चौधरी शपथ ग्रहण समारोह मे पहुँचि समस्त पार्षद सब सँ भेंट कय फूलक गुलदस्ता सहित धन्यवाद ज्ञापन कएलनि।
पार्षद अजित झा द्वारा उपरोक्त शपथ ग्रहण समारोह मे मिथिला खास परिधान धोती, कुर्ता, दोपटा आ पाग मे सहभागिता समारोह मे चारि चाँद लगा रहल छल। कहबी ओहिना नहि छैक जे मिथिला अपन मूल स्थान पर भले मिथिला नहि रहि गेल हो मुदा दिल्ली मे मिनी मिथिला जरुर शिफ्ट भऽ गेल अछि। मैथिली जिन्दाबाद केर तरफ सँ समस्त पार्षद आ संघर्ष समितिक दिल्ली कार्यकर्ता केँ धन्यवाद व शुभकामना! भविष्य मे अहाँ सब आरो नीक करी आ अपन गाम नहि बिसरी। जय मिथिला – जय जानकी!!
One Response to दिल्ली नगर निगम पार्षद् मे उल्लेख्य मैथिल केर जीत, शपथग्रहण मैथिली मे
-
कनेके टा सुधार करबाक आग्रह ! उप महापौर मे शपथ लनिहार मैथिल#विनय कुमार नहि बल्कि,#विजय कुमार भगत जी छथि / बिशेष धन्यबाद सुजित ठाकुर जी कें देबै चाहब जे,.पंजाबी, बनियाँ आ अनेक क्षेत्रक लोग के सहयोगक,.उहा पोह सँ उबरि केंहुनका सब के मना केंमैथिली मे शपथ भेल/


text:
पटना। पटना उच्च न्यायालय राज्य सरकार आ राज्य निर्वाचन आयोग कए नवगठित स्थानीय निकाय मे हर हाल मे छह माह कए भीतर चुनाव करेबाक निर्देश देलक अछि। नवगठित स्थानीय निकाय क संख्या 15 अछि। पूर्णिया पहिने नगर पंचायत छल, मुदा आब एकर दर्जा बढ़ा कए पूर्णिया नगर निगम करि देल गेल अछि। सैयद शाहिद रजा याचिका दायर करि आरोप लगेने छलाह जे पूर्णिया कए 25 जून स निगम बना देल गेल, मुदा एखन धरि चुनाव क कोनो सुगबुगाहट नहि अछि। नियमत: 25 दिसंबर तक एहि ठाम चुनाव भ जेबाक चाहैत छल। एकरा लेल राज्य चुनाव आयोग 14 नवंबर कए चुनाव क अधिसूचना सेहो जारी करि देने छल, मुदा राज्य सरकार अपन असहमति जाहिर करि देलक। एहन मे कोनो हालत मे निर्धारित अवधि मे चुनाव नहि भ सकैत अछि। एहि पर उच्च न्यायालय इ फैसला सुनेलक अछि।
मुख्य पृष्ठ समाचार छह माह मे भ जाए नवगठित निकाय क चुनाव : हाईकोर्ट


text:
पटना । बिहार मे कईटा नव शहर बनबाक बाट साफ भ गेल अछि। एहि लेल बिहार सरकार कई साल स प्रस्तावित बिहार अरबन प्लानिंग एंड डेवलपमेंट योजना 2012 कए पारित क देलक अछि। सरकार प्रदेश मे शहरीकरण कए तेज करबा लेल एहि योजना कए पारित केलक अछि। एकर पुष्टि करैत नगर विकास मंत्री डा. प्रेम कुमार क कहब अछि जे शहर पर बढि रहल दबाव आ राष्ट्रीय शहरी अनुपात कए मद्देनजर सरकार बिहार अरबन प्लानिंग 2012 कए मूर्त रूप देलक अछि। पैघ-पैघ शहर क बगल मे एकटा नव शहर बसेबाक योजना अछि। जेकरा लेल विकास आयुक्त क नेतृत्व मे एकटा कमेटी बनाउल गेल अछि। ओहि मे 26टा विभाग क अधिकारी शामिल छथि। प्रथम चरण मे 11टा नगर निगम आ 42टा नगर परिषद क सर्वे क काज शुरू कैल गेल अछि। उक्त योजना क तहत नव जे शहर बसत ताहि मे यातायात, स्वास्थ, पार्किंग, बिजली सहित मूलभूत सुविधा क अलावा नव रूप मे विकसित सेहो कैल जेबाक योजना अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
भागलपुर । जिला स्कूल परिसर मे 10 करोड़ क लागत स बिहार विद्यालय परीक्षा समिति (बीएसइबी) क पहिल क्षेत्रीय कार्यालय क निर्माण होएत। एकरा लेल जिला स्कूल परिसर मे बेकार पडल कंप्यूटर सेंटर क जमीन क चयन कैल गेल अछि। फरवरी क आखिर या मार्च क पहिल सप्ताह मे कार्यालय क निमार्ण शुरू भ जाएत। बिहार विद्यालय परीक्षा समिति क अध्यक्ष राजमणि सिंह क कहब अछि जे जिला स्कूल परिसर क 9025 वर्गफीट क कारपेट एरिया मे चारि मंजिला भवन क निर्माण कराउल जा रहल अछि आ भवन क नीचलका तल्ला क उपयोग बीएसइबी क कार्यालय क रूप मे कैल जाएत आ शेष तल्ला क उपयोग जिला स्कूल करत। प्रत्येक तल्ला पर परीक्षा भवन लेल 83 गुणा 39 वर्गफीट क हॉल बनत। सब तल्ला पर करीब 2000 छात्र कए परीक्षा देबा योग्य कोठली बनाउल जाएत। ज्ञात हुए जे भागलपुर मे क्षेत्रीय कार्यालय खुलला स पूर्णिया, कोशी आ भागलपुर प्रमंडल क नौ जिला क विद्यार्थी कए फायदा होएत। एहि ठाम 10वीं आ 12वीं क विद्यार्थी कए सर्टिफिकेट, माक्र्स सीट आदि प्रमाणपत्र आ डुप्लीकेट सर्टिफिकेट देल जा सकत। एकरा लेल आब पटना जेबाक मजबूरी खत्म भ जाएत।
समिति क अध्यक्ष क कहब अछि जे प्रत्येक साल डेढ़ स दू लाख बच्चा परीक्षा मे बढि रहल अछि। अगर एक हजार मे एक टा गडबड पाउल जाइत अछि त 1400 बच्चा क शिकायत क अतिरिक्त बोझ बिहार बोर्ड पर बढि जाएत अछि। भागलपुर मे क्षेत्रीय कार्यालय खुलला स इ बोझ कम भ जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
भागलपुर मे 10 करोड लागत स बनत बीएसइबी क्षेत्रीय कार्यालय
भागलपुर । जिला स्कूल परिसर मे 10 करोड़ क लागत स बिहार विद्यालय परीक्षा समिति (बीएसइबी) क पहिल क्षेत्रीय कार्यालय क निर्माण होएत। एकरा लेल जिला स्कूल परिसर मे बेकार पडल कंप्यूटर सेंटर क जमीन क चयन कैल गेल अछि। फरवरी क आखिर या मार्च क पहिल सप्ताह मे कार्यालय क निमार्ण शुरू भ जाएत। बिहार विद्यालय परीक्षा समिति क अध्यक्ष राजमणि सिंह क कहब अछि जे जिला स्कूल परिसर क 9025 वर्गफीट क कारपेट एरिया मे चारि मंजिला भवन क निर्माण कराउल जा रहल अछि आ भवन क नीचलका तल्ला क उपयोग बीएसइबी क कार्यालय क रूप मे कैल जाएत आ शेष तल्ला क उपयोग जिला स्कूल करत। प्रत्येक तल्ला पर परीक्षा भवन लेल 83 गुणा 39 वर्गफीट क हॉल बनत। सब तल्ला पर करीब 2000 छात्र कए परीक्षा देबा योग्य कोठली बनाउल जाएत। ज्ञात हुए जे भागलपुर मे क्षेत्रीय कार्यालय खुलला स पूर्णिया, कोशी आ भागलपुर प्रमंडल क नौ जिला क विद्यार्थी कए फायदा होएत। एहि ठाम 10वीं आ 12वीं क विद्यार्थी कए सर्टिफिकेट, माक्र्स सीट आदि प्रमाणपत्र आ डुप्लीकेट सर्टिफिकेट देल जा सकत। एकरा लेल आब पटना जेबाक मजबूरी खत्म भ जाएत।


text:
कोसी अंचलक उपेक्षा पर ओहि ठामक जनप्रतिनिधि किछु बजबा लेल तैयार नहि छथि। हुनका लग कोनो सवालक उत्तर नहि अछि। ओ इ बतेबा मे असमर्थ छथि जे आखिर एहि अंचल मे सबसे बाद मे विश्वविद्यालय किया खुलल। सबस बाद मे मेडिकल कॉलेज किया खुलल, खुलल सेहो निजी क्षेत्र स, सरकारी नहि। इंजीनियरिंग कॉलेज एखनो सपने अछि। देश मे आब कतहु छोटी रेल-लाइन नहि भेटत, मुदा एहि इलाका मे सबस बेसी इ पटरी मौजूद अछि। सब इलाका मे रेलवे क विद्युतीकरण भ गेल मुदा कोसी मे एखन धरि नहि शुरू भेल। उद्योग-धंधा लगबाक त चर्चा करब बेकार अछि। किछु एहने सवाल ल कए पत्रकार रंजीत पिछला मास बिहार क कानून मंत्री नरेंद्र नारायण यादव स गपशप केलथि। ओ ग्रास रूट क राजनीति स बिहार विधानसभा आओर कैबिनेट तक पहुंचलाह अछि। प्रस्तुत अछि पूरा साक्षात्कारक किछु खास अंश।
सवाल- पिछला किछु साल स बिहार क विभिन्न सरकार कोसी क संग भेदभाव केलक अछि, जखनकि एहि इलाका स कईटा पैघ राजनेता उभरलाह अछि। फेर कोसी क एहन उपेक्षा किया?
नरेंद्र ना यादव – नहि, हमरा नहि लगैत अछि जे कोसी क संग उपेक्षा भेल अछि। हमर सरकार कोसी क विकास लेल हर संभव प्रयास केलक अछि। कुसहा त्रासदी क बाद युद्ध स्तर पर राहत आ पुनर्वास क कार्यक्रम चलाउल गेल। हम सब आगू सेहो प्रयासरत छी। हम कोसी लेल केंद्र सरकार स मदद मंगने छलहुं, जेकरा अस्वीकार करि देल गेल। एकर बाद हमार सरकार विश्व बैंक क मदद स इलाका लेल कईटा योजना बनेलक अछि। इ कई करोड़ टका क पैकेज अछि। एहि स इलाका मे लगभग 125 पुल-पुलिया बनाउल जाएत। किछु क टेंडर सेहो भ गेल अछि। गाम क सड़क पक्की कैल जा रहल अछि। बाढ़ क समय राहत लेल सब पंचायत मे ऊंच टीला बनाउल जा रहल अछि। तटबंध कए मजबूत कैल जा रहल अछि। अगिला किछु साल मे लगभग 400 करोड़ कोसी इलाका मे इंफ्रास्ट्रक्चर क निर्माण पर खर्च कैल जाएत।
सवाल- लंबा समय स कोसी क जीवन-रेखा डुमरी पुल क्षतिग्रस्त अछि, मुदा एखनधरि सरकार एकर मरम्मत नहि करा सकल। की अगर एहने समस्या अन्य हिस्सा मे होइते, त सरकार क रवैया एहने रहिते?
नरेंद्र ना यादव- सन् 2014 तक ओहि ठाम तीनटा पुल तैयार भ जाएत। एकटा पुल बीहपुर आ नौगछिया क बीच होएत। डुमरी पुल क बगल मे बनि रहल आइरन ब्रीज कए सेहो एहन मजबूत बना देल जाएत जे लंबा समय तक ओहि पर हल्लुक गाडी सब गुजरि सकत। डुमरी पुल क मरम्मत लेल सेहो सरकार विशेषज्ञ स राय लेलक अछि। विशेषज्ञ क कहब अछि जे एकर डिजाइन मे हल्का परिवर्तन आनि कए ठीक कैल जा सकैत् अछि। किछु ओहने जेना हावड़ा ब्रीज अछि। दू साल बाद अहां देखब जे डुमरी क सामांतर तीनटा पुल होएत।
सवाल- एहन भ जाए त की कहब। मुदा एहन होएत? हम सब त कुसहा हादसा क समय सेहो बहुत किछु सुनने रही, मुदा की भेल? जिनकर घ ढहल, खेत बंजर भेल, परिजन मरल, हुनका की भेटल। हां, अधिकारी, नेता, दलाल क चांदी भ गेल। मुआवजा राशि मे लूट-पाट भेल। छातापुर मे एकटा बीडीओ सेहो धरा गेलाह। मुदा अंततः समय क संग सबटा शांत भ गेल।
नरेंद्र ना यादव- एहि सबटा सवाल क जवाब अछि। कार्रवाई भेल अछि। हम अहां कए एकर विस्तृत ब्योरा उपलब्ध करा देब।
सवाल- अहां गाम स अबैत छी। खेत-खेतिहर क तकलीफ बुझैत छी। अहां सब कोसी लेल किछु किया नहि करैत छी?
नरेंद्र ना यादव- ( चुप। सवाल क जवाब नहि फुरायल)
सवाल- एहन कोनो सेक्टर बताउ जाहि मे कोसी अंचल कए प्राथमिकता मे राखल गेल अछि।
नरेंद्र ना यादव- एहि सब सवाल पर गप करबा लेल हमरा सब कए कहियो आराम स बैसार करै पडत। एहि पर बहस हेबाक चाही।
सवाल- की इ उपेक्षा एहि इलाका संग एहि खातिर त नहि कैल जा रहल अछि किया कि एहि ठामक लोग साधारणतया अमन पसंद आ मासूम छथि ?
नरेंद्र ना यादव- (जवाब मे नहि फुरायल)
साभार- इ इंटरव्यू “द पब्लिक एजेंडा” क ताजा अंक मे प्रकाशित भ चुकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
२
जगदीश प्रसाद मंडल 1947-
गाम-बेरमा, तमुरिया, जिला-मधुबनी। एम.ए.।कथाकार (गामक जिनगी-कथा संग्रह आ तरेगण- बाल-प्रेरक लघुकथा संग्रह), नाटककार(मिथिलाक बेटी-नाटक), उपन्यासकार(मौलाइल गाछक फूल, जीवन संघर्ष, जीवन मरण, उत्थान-पतन, जिनगीक जीत- उपन्यास)। मार्क्सवादक गहन अध्ययन। हिनकर कथामे गामक लोकक जिजीविषाक वर्णन आ नव दृष्टिकोण दृष्टिगोचर होइत अछि।
मैथिली उपन्यास साहित्यमे ग्रामीण चित्रण-
साहित्यक आधार मनुष्यक जिनगी होइछ। मनुष्येक जिनगीक नींवपर भाषा साहित्य ठाढ़ आ सुदृढ़ बनैत अछि। जे मनुष्यकेँ जीवैक कला सिखबैत अछि। गद्य-साहित्यक विधामे उपन्यासो छी। जाहि नींवपर साहित्यक भवन ठाढ़ रहैत अछि ओ माटिक निच्चाँ दाबल रहैत अछि। जीवन परमात्माक सृष्टि छी तेँ अनन्त-अगम्य अछि। जहन कि साहित्य मनुष्यक सृष्टि होइत तँए सुबोध-सुगम आ मर्यादित होइत अछि। एहि जगतमे मनुष्य जे किछु सत्य आ सुन्दर पौलक आ पाबियो रहल अछि वहए साहित्य छी। ओना साहित्य समाजक दर्पण कहल जाइत अछि मुदा, मनुष्यक अएना आ प्राकृतिक अएनामे अन्तर अछि। प्राकृतिक अएना वस्तुक बाहरी रूप देखवैत जहन कि मनुष्यक अएनाकेँ दोहरी रूप होइत अछि। जाहिसँ बाहरी आ भीतरी दुनू रूप देखैत अछि। एहिठामक (मिथिलाक) चिन्तनधारामे, प्रचलित दार्शनिक चिन्तनधारासँ भिन्न किछु एहेन विशेषता सन्निहित अछि जे अपन अलग पहचान बनौने अछि। जाहि आधारपर साहित्यकेँ दीप (ज्योति) कहब अधिक उपयुक्त हएत।
उच्च कोटिक साहित्यिक सृजन लेल यथार्थ आ आदर्शक समावेश आवश्यक अछि। जकरा आदर्शोन्मुख-यथार्थवाद कहल जा सकैछ। अगर यथार्थवाद आँखि खोलैत अछि तँ आदर्शवाद उठा कऽ मनोरम स्थानपर पहुँचबैत अछि। चरित्रकेँ उत्कृष्ट आ आदर्श बनेबा लेल जरूरी नहि जे ओ निरदोसे हुअए। एहि जटिल संसारमे, जाहिमे छोटसँ छोट आ पैघसँ पैघ समस्या लधलो अछि आ दिन प्रति दिन जन्मो लैत अछि। ताहिठाम निरदोस चित्रणक निर्माण कठिन अछि। महानसँ महान पुरूषमे किछु नहि किछु कमजोरी रहितहि छन्हि, जेकरा निखारब आगूक लेल महत्वपूर्ण अछि, तँए अनुचित नहि। वएह कमजोरीक सुधार मनुष्य बनवैत अछि। जे उपन्यासक मुख्य बन्दु छी। साहित्यक मुख्य अंग आदर्श छी जाहिसँ रचना कलाक पूर्ति होइत अछि।
आदिकाले सँ आदिवासिक रूपमे पनपैत मिथिलाक समाज आइक विकसित समाजक सीढ़ी धरि पहुँचल अछि। जंगली जीवनसँ लऽ कऽ सुसभ्य जिनगी धरिक इतिहास मिथिलाक भूमिमे चंदनक गाछ सदृश्य दुनियाँक वातावरणमे अपन महमही बिलहैत रहल आ अखनो बिलहैक सामर्थ रखैत अछि। जे हमरा सबहक धरोहर छी तँए बचा कऽ राखब सभसँ पैघ दायित्व बनैत अछि। जिनगीक आवश्यकता आ उत्पादन करैक जते शक्ति छलनि ओहि अनुकूल जिनगी बना सामंजस्यसँ सभ मिलि-जुलि अखन धरि रहला अछि। आगू बढ़ाएव आइक आवश्यकता छी। जाहि समाजमे अखनो बरहवरना (बारह-वर्ण) भोज, बरहवरना बरियाती (विवाहमे) बरहवरना कठिआरीक (जिनगीक अंतिम क्रिया) चलैन अछि, कि ओहि समाजकेँ तोड़ि सासु-पुतोहू, पिता-पुत्रक संबंधकेँ माटिक बरतन जकाँ फोड़ि-फाड़ि िदअए। जाहि समाजक बीच सभ संग मिलि पावनि-तिहार, धार्मिक स्थानक निर्माण केलनि, िक ओकरा नेस्त-नाबूद कऽ दिअए?
ओना मिथिलाक दुर्भाग्य कही आकि देशक दुर्भाग्य, साठि बर्ख पूर्वसँ लऽ कऽ हजारो बर्ख पूर्व धरि परतंत्र रहल। परतंत्रताक जिनगी केहन होइ छै, कहब जरूरी नहि। ओना जाहि रूपक विदेशी प्रभाव आन-आन क्षेत्रमे पड़ल ओहिसँ भिन्न मिथिलांचल प्रभावित भेल। अदौसँ अबैत वैदिक ढाँचामे सजल समाज अखनो धरि, एते दिनक गुलामीक उपरान्तो सजल अछि। मुदा भूमण्डलीकरणक प्रभाव जते तेजीसँ प्रभावित कऽ रहल अछि ओहिसँ बँचैक लेल गंभीर सोचक जरूरत अछि। जँ से नहि हएत तँ मिथिलाक बदसुरत दृश्य सामने नचए लगत।
मिथिलाक संबंध जते पूरबी प्रान्त बंगाल (पछिम बंगाल सहित बंगलादेश) आसाम (मेघालय सहित आसाम) आ नेपालक तराइ इलाकासँ रहल ओते पछिमी आ दछिनी प्रान्तसँ नहि रहल। घनगर अबादी होइबला इलाका रहने मिथिलाक बोनिहार (श्रमिक) बोइन करए नेपाल, आसाम आ बंगाल जाइत रहल अछि। पटुआ काटब, धोअब आ धान रोपब-काटब मुख्य काज रहल। जाहिसँ संग-संग रहैक, खाइ-पीवैक, नचै-गबैक अवसर भेटल। कला-संस्कृतिमे मिश्रण भेल। जाहिसँ एक-दोसराक जिनगी मिलैत-जुलैत रहल अछि।
आजुक संस्थागत शिक्षण व्यवस्थाक सदृश्य तँ संस्था कम छल मुदा पूर्वहिसँ गुरूकूल शिक्षण व्यवस्थाक चलैन आबि रहल छल। विदेशी शासकक संग भाषा-साहित्य सेहो आएल। सामाजिक व्यवस्थाक मजबूतीक चलैत ओ ओते तेजीसँ आगू नहि बढ़ि सकल जते तेजीसँ बढ़क चाहिऐक। ओना राज-काजमे अपन स्थान बना लेलक। जनसंख्याक (मिथिलाक) अनुपातमे पढ़ै-लिखैक व्यवस्था नगण्य छल। कारण छल अखुनका जकाँ ने पढ़ै-लिखैक एते साधन छल आ ने पढ़ैक आवश्यकता बुझैत छल जीवैक लूरि सीखि लेब प्रमुख्य छल। जे परिवार (माए-बाप) सँ भेटि जाइत छलैक। किछु एहनो काज (लूरि) छलैक जे समाजोसँ भेटैत छलैक। जाहिसँ स्पष्ट रूपे दू भागमे विभाजित छल। पढ़ल-लिखल लोकक समाज आ बिनु पढ़ल-लिखल उत्पादक समाज। मुदा समाज हुनके (पढ़ल-लिखल) सबहक देखाओल रास्तासँ चलैत रहल। पढ़ल-लिखल लोकक बीच संस्कृत आ बिनु पढ़ल-लिखल लोकक बीच अपन बोली (जे वादमे भाषा बनल) चलैत छल। नव-नव शब्दक जन्म सेहो होइत छल। वैदिक संस्कृत सेहो जनभाषाक नगीचे छल मुदा धीरे-धीरे परिनिष्ठित बनैत-बनैत दूर हटैत गेल। जाहिसँ विशाल जन-समूह संस्कृतसँ दूर भऽ गेल। जेकर प्रभाव जन-मानसक जीवनक अानो-आनो अंगपर पड़ल। कला-संस्कृतपर सेहो पड़ल। जाहिसँ लोक संस्कृत सेहो पनपल। संस्कृत समाजोन्मुखी नहि भऽ परिवारोन्मुखी हुअए लगल। समाजक बीच पालि (प्राकृत) भाषाक जन्म भेल। समाज-सुधारक आ धार्मिक सम्प्रदायिक जनमानसक बीच पालि भाषाक प्रयोग केलनि। एहि रूपे संस्कृतसँ पािल, अपभ्रंश होइत आगू मुँहे ससरल। अपभ्रंशसँ मागधी आ मागधीसँ बिहारी, उड़िया, बंग्ला आ असमिया भाषाक विकास भेल।
बिहारी भाषाक अन्तर्गत भोजपुरी, मगही आ मैथिलीक विकास भेल। बिहारक मैिथली भाषा क्षेकसँ पछिम उत्तर-प्रदेशक पूवरिया भाग धरि भोजपुरी भाषा बढ़ल। दछिन बिहार (गंगासँ दछिन) मगही आ गंगासँ उत्तर नेपालक तराइ धरि मैथिलीक विकास भेल। ओना भाषाक संबंधमे कहल गेल अिछ जे- “चारि कोसपर पानी बदले आठ कोसपर बाणी।” बिहारक तीनू भाषा क्षेत्रक अन्तर्गत क्षेत्रीय बोली सेहो पनपैत रहल अछि।
गंगा-ब्रह्मपुत्र मैदानक बीच बसल िबहार, बंगाल आ आसामक बीच माटि-पानि आ जलवायुक (किछु विषमता छोड़ि) समता सेहो अछि। समतल भूमि आ एकरंगाह जलवायु रहने खेती-पथारी, उपजा-बाड़ीमे सेहो समता अछि। धान सन प्रमुख अन्न तीनू राज्यक मुख्य उपज छी। एक रंगाह उपजा-बाड़ी आ खेतीक लूरिसँ खेतिहरक एकरंगाह जिनगी बनल। खान-पान, आचार-विचार चालि-ढालि, कला-संस्कृतमे एकरूपता आएल। मुदा प्राकृतिक प्रकोप आ व्यापारिक अनुकूल भेने बंगाल आ मिथिलाक दूरी बढ़ौलक। जाहिठाम मिथिला क्षेत्र पोखरिक पानि जकाँ असथिर (कहियो काल पैघ भूमकम आ अन्हर-तुफान होइत) बनल रहल ताहिठाम बंगाल प्राकृतिक प्रकोपसँ अधिक प्रभावित होइत रहल अछि। व्यापारिक अनुकूलता (समुद्री मार्गसँ) सँ वेदेशीक प्रभाव सेहो बढ़ल। कोनो भाषा-साहित्य ओहिठामक जिनगीसँ प्रभावित होइत। एहि दृष्टिसँ जेहन उर्वर भूमि बंगला साहित्यकेँ भेटल ओ मैथिलीकेँ नहि भेटल। विदेशी कला-संस्कृतक प्रभाव जते बंगालपर पड़ल ओते बिहारपर नहि पड़ल।
ओना मिथिलांचलक प्राकृतिक प्रकोप आ विदेशी शासनसँ ओते प्रभावित नहि भेल जते बंगाल भेल। मुदा अनुकूल जलवायु रहने मिथिलांचलमे मनुष्यक बाढ़ि सभ दिनसँ रहल। जाहिसँ जनसंख्याक भार सभ दिन रहल। सामंतीक कुव्यवस्था आ जनसंख्याक भारसँ मिथिलांचल गरीबीक जालमे सभ दिन फँसल रहल। जाहिसँ कला साहित्य, संस्कृति सभ किछु प्रभावित होइत रहल। समाजक स्थितिकेँ आरो भयावह बनबैमे जातीय आ साम्प्रदायिक योगदान भरपूर रहल। टुकड़ी-टुकड़ीमे समाज विभाजित भऽ गेल। जेकर प्रभाव कला-संस्कृतपर सेहो नीक-नहाँति पड़ल अछि।
अर्द्ध-मागधीसँ निकलल मैथिली तेरहवीं-चौदहवीं शताब्दीमे ज्योतिरीश्वर आ किछु पछाति विद्यापतिक रचनासँ प्रारंभ भेल। लोकक कंठ-कंठमे विद्यापति समाए अखनो गाबि रहला अछि। ओना विद्यापति संस्कृत भाषाक राजपंडित छलाह मुदा समाजक जनभाषा सेहो जनैत छलाह। जाहिसँ संस्कृत-मैथिलीक संग अवहट्ठ (जनभाषा)मे ‘कीर्तिलता आ कीर्तिपताका’ सेहो लिखि कहलनि- “सक्कय वाणी बहुअन भावय” उन्नैसवीं शताब्दीसँ पूर्व धरि साहित्य सृजन कवितेमे होइत आवि रहल छल। आने-आने भाषा जकाँ मैथिली गद्यक विकास सेहो पछाति भेल। साहित्य सृजन मूलत: गद्य आ पद्यमे होइत। गद्यक चरम उपन्यास छी तहिना पद्यक महाकाव्य।
साहित्यक आने विधा जकाँ उपन्यासो छी। सामाजिक परिस्थितिक दृष्टिसँ मैथिली उपन्यासकेँ १९६०ई.सँ पूर्व आ साठिक पछातिकेँ दू भागमे विभाजित कए आगू बढ़ैत छी। साठिक विभाजन रेखाक पाछु देशक आजादी, ढहैत राजा-रजवाड़ आ भूमि-आन्दोलन प्रमुख कारण रहल अछि। साठि ईस्वीसँ पूर्व मैथिलीमे निम्न-लिखित उपन्यासक सृजन भऽ चुकल छल। ‘िनर्दयी सासु’ (१९१४), शशिकला (१९१५), पूर्ण विवाह (१९२६) दुरागमन रहस्य (१९४६), कलयुगी सन्यासी (१९२१) रामेश्वर (१९१५), सुमति (१९१८), मनुष्यक मोल (१९२४) चन्द्रग्रहन (१९३३) कन्यादान (१९३३), सोन्दयोपासनक पुरस्कार (१९३८), सुशीला (१९४३) असहाया जाया (१९४५), जैबार (१९४६) पारो (१९४६) नवतुरिया (१९५६), कुमार (१९४६), भलमानुस (१९४७), कला (१९४६), विकास (१९४६), चन्द्रकला (१९५०), प्रतिमा (१९५०), मधुश्रावनी (१९५६) वीरकन्या (१९५०), विदागरी (१९५०), अनलपथ (१९५४), विद्यापति (१९६०), कृष्णहत्या (१९५७), रत्नहार (१९५७), आन्दोलन (१९५८), दुर्वाक्षत (१९५८), आदिकथा (१९५८), चानोदय (१९५९), बिहाड़िपात-पाथर (१९६०), दुरागमन (१९४५), चामुन्डा (१९३३), मालती-माधव (१९३५)
आजुक उपन्यास कलाक दृष्टिसँ भलेहीं उपरलिखित सभ उपन्यासकेँ सफले नहि कहब मुदा एहि बातसँ इनकारो करब जे ओहि उपन्यासकार सबहक संगे जेहन सामाजिक परिस्थिति छलनि ओहि अनुकूल नहि अछि। हमरा सभकेँ एहि बातक सदति ध्यान राखए पड़त जे मैथिली भाषा मिथिला भूमिसँ जन्म नेने अछि आ अखनो जीवित अछि। पुरान भाषा मैथिली रहितहुँ आइ धरि राजभाषाक रूपमे राज-दरवार नहि पहुँचल, जे अवसर आइ भेटल, ओ प्रमाणित करैत अछि जे हम जीवित भाषा छी। दुनियाँ अनेको एहेन राजभाषा अछि जे मिथिला क्षेत्र आ मैथिली भाषासँ छोट अछि।
बीसवीं शताब्दीक पूर्वाद्धसँ आरंभ भेल उपन्यास साहित्य कखनो कुदैत तँ कखनो ठमकि-ठमकि चलि अखनो चलि रहल अछि। जे माटि-पानि बंगला, असामी आ उड़िया भाषा-साहित्यकेँ भेटिलै से मैथिलीकेँ नहि भेटि सकलै तँए जँ ओहि सभ साहित्यसँ पछुआएल तँ एहिमे आश्चर्य की? ओना साठिक दशकमे मिथिलो समाजमे मोड़ आएल मुदा साहित्य ठमकले रहि गेल। उपन्यास साहित्यक विषए-वस्तुमे बढ़ाेत्तरी अवश्य भेल मुदा जाहि रूपे होएवाक चाही से नहि भेल। जिनगीक मुख्य समस्या साहित्यक गौण रूपमे आ गौण समस्या मुख्य रूपमे बनल रहल। मुदा सौभाग्यक बात छी जे नव-नव उपन्यासकार मिथिलाक सर्वांगीण रूपकेँ दृष्टिमे राखि लिखि रहलाह अछि। ओना मिथिलाक जे वास्तविक रूप अछि ओ अत्यन्त दयनीय अछि। जाहि बीच रहि साहित्य सृजन अत्यन्त कष्टकर अछि। मुदा मिथिला तँ वएह धरती छी जाहिठाम एकसँ एक ऋृषि-मुनि साधना कए अपन दृष्टि देलनि जे दुनियाँक सभसँ ऊपर अछि।
ग्रामीण चित्रण-
ग्रामीण शब्दक दू अर्थ दू जगहपर होइत अछि। समग्र दृष्टिसँ ग्रामीण शब्दक अर्थ क्षेत्र-विशेषक सभ किछुसँ होइछ आ ग्रामीण परिधिमे (गामक सीमाक भीतर) ग्रामीण शब्द सिर्फ ग्राममे रहनिहार मनुष्यसँ होइछ। प्रश्न उठैत ग्राम संग ग्रामीण आकि अगबे ग्रामीण?
ग्राम संग ग्रामीणक संबंध ओतबे नहि होइत जे हम अमुख ग्राम रहै छी। ग्राम ओहि रूपे ससरैत आगू बढ़ै जाहि रूपे दुनियाँ ससरि रहल अछि। जँ से नहि हएत तँ लोक भागि-पड़ा ओहिठाम पहुँचत जाहिठाम सुगमतासँ सुभ्यस्त जिनगी भेटितै। ग्रामक उत्पादित पूँजी माटि-पानि, गाछ-विरीछ, नदी-नाला इत्यादि मनुष्यक संग पूरैबला आर्थिक आधार छी। कोनो जुग अवौ आ जाओ, मनुष्यक जे मूल-समस्या अछि ओ अनवरत रहवे करत। भलेहीं उन्नति भेलापर सुगमता आओत, नहि भेलापर जटिलता आओत। आजुक समयक मांग अछि जे हमरा सबहक आर्थिक आधार ओहन बनए जे एक्कैसवीं शताव्दीक मनुष्य कहबैक अधिकारी बनी।
अंतमे, जहिना पैघ गहवरमे सैकड़ो जगह पूजा ढारि गोसाँइ खेलल जाइत तहिना आइक समाजक मांग साहित्यक अछि।
१.रमेश- गद्य कविता- डॉ. काञ्चीनाथ झा ‘किरण’क नामक अद्वैत मीमांसा २. जितेन्द्र झा- उपटैत गाम बसाओत बाबा ३. सुजीतकुमार झा- नेपालक राष्ट्रपतिक नेपाली प्रेम
१
रमेश 1961-
जन्म स्थान मेंहथ, मधुबनी, बिहार। चर्चित कथाकार ओ कवि । प्रकाशित कृति: समांग, समानांतर, दखल (कथा संग्रह), नागफेनी (गजल संग्रह), संगोर, समवेत स्वरक आगू, कोसी धारक सभ्यता, पाथर पर दूभि (काव्य संग्रह), प्रतिक्रिया (आलोचनात्मक निबंध)।
गद्य कविता
डॉ. काञ्चीनाथ झा ‘किरण’क नामक अद्वैत मीमांसा
अहाँ स्वभिमानी छी, तँ किरण जी छी।
जनमानसक पक्षमे सामाजिक छी, तँ किरणजी छी।
अहाँ किरणजी छी, तँ मह-महाइत मिथिला छी।
अहाँ मह-महाइत मिथिला छी, तँ निश्चिते कह-कह भुन्हूर सन किरणजी छी।
अहाँ मानसिकता आ मोहविरा मे ‘सोइत’ छी, तँ किरणजी नहि छी। मोहविरा मे पञ्जी-प्रबन्धक ‘बाबू साहेब’ छी, तँ किरणजी नहिए टा छी।
अहाँ वास्तव मे ‘जयवार’ छी, तँ चलू कहुना कऽ किरणजी छी।
जँ ब्राह्मण-वर्गीकरण मे कत्तहु टा नहि छी अहाँ, तँ जरूर किरणजी छी।
आ जँ दसो दिकपालमे सँ क्यो अहाँक पैरवीकार नहि छथि, तँ ध्रुव सत्य मानू, अहाँ आर क्यो नहि, किरणेजी टा छी।
अहाँक मन-बन्ध सुमनजी-अमर जी सँ हो, तँ भऽ सकैए, संज्ञा रूपें अथवा मोहविरामे अहाँ साहित्यिक आ धार्मिक ब्राह्मण भऽ जाइ। अहाँक मन-बन्ध मधुपजी सँ हो, तँ निश्छल भक्त-हृदय मैथिल जीवनक लोकगायक अहाँकेँ मानबामे कोनो असौकर्य नहि। जँ मणिपद्ध जी सँ मन-बन्ध हो, तँ, अपना केँ मिथिलाक लोक-संस्कृति-चेताक उदात्त उदाहरण बूझि सकैत छी। आ जँ अहाँक मन-बन्ध किरणेजी टा सँ हो, तँ सय प्रतिशत मनुक्खक अलावा अहाँ आर किच्छु भैय्ये नहि सकैत छी।
कविवर सीताराम झाक अन्योक्ति-वक्रोक्ति आइयो मिथिलाक जड़ता-जटिलतापर मुङरी पटकि रहल अछि।
अपन मुक्तिक प्रसंग तकैत आइयो राजकमल मिथिलाक ‘महावन’ मे अहुरिया काटि रहल छथि।
बाबा बैद्यनाथकेँ पाथर कहैत आइयो किरण-शिष्य यात्रीक अनवरत ब्रह्माण्ड-विलाप जारी अछि। धूमकेतु ‘मनुक्खक देवत्वे’पर एखनो ‘रिसर्च’ कऽ रहल छथि। मुदा साक्षात् किरणजी आइयो मनुखताक उपेक्षापर गुम्हरैत। पुरातनपंथीकेँ कान पकड़ैत/ माटिक महादेवकेँ छोड़ि मनुक्ख-पूजनक-सुस्पष्ट उद्घोषणा कऽ रहल छथि।
अहाँ खट्टर कका छी, तँ, माङुरक झोड़सँ चरणामृत लऽ सकैत छी। मुदा किरणजी जकाँ माङुरक ओही झोड़सँ सर्वहारा वर्गक अरूदा बढ़ेवाक बैदगिरी नहि कऽ सकैत छी। अहाँ कञ्चन-जंघासँ कूच-विहार धरिक यात्रा कऽ सकैत छी, मुदा डोमटोलीसँ मुसहरी धरिक नहि। अहाँ समाजिक सरोकारमे सुधारवादी भऽ सकैत छी, मुदा, किसान-आन्दोलन केँ मिथिलाक जमीनपर उतारि परिवर्त्तनकामी नहि।
अहाँ भाङ पीबि वसंतक स्वागत करब, तँ, अहाँ केँ, बताह कहबामे हुनकर संघर्ष-गीतक भास कनियो बे-उरेब हेबाक प्रश्ने कहाँ अछि? जहिना रूसोक पष्ठभूमि बिना फ्रांसीसी क्रांति संभव नहि छल, तहिना ‘मधुरमनि’क पृष्ठभूमि बिना ‘जोड़ा-मन्दिर’क अस्तित्व संभव कहाँ छल? ‘जगतारानि’ नहि तँ ‘बाँसक ओधि’ की? माटिक अभ्यर्थना नहि आ जनोन्मुखी सोचक सर्जना नहि तँ, आलोचनाक राज हंसक धोधि की?
ओ प्राचीन गीतक ‘लाउड-स्पीकर’ बनि सकैत छलाह, नवीन गीतक सी.डी.क उद्गाता नहि। ओ राज-सरोवरक हंस बनि नीर-क्षीर-विवेक(?) सँ आभिजात्य मीमांसाक पथार लगा कऽ साहित्यालोचनक खुट्टा गाड़ि सकैत छलाह। मुदा नव-चेतनाक प्रगति-शील गीतक गाता आ ज्ञाता नहि। ओ किरणजीकेँ काव्योपेक्षाक दंश दऽ सकैत छलाह, मुदा हुनका काल-निर्णय आ आगत-पीढ़ीक ‘मूड’ अज्ञात छल। ओ वस्तुतः ‘शास्त्रीय’ छलाह, आ किरणजी ‘तृणमूल’क कार्यकर्त्ता। ओ ‘उरोज’ केँ सरोजक उपमान बना श्रृंगार-काव्यक प्राचीन परंपराकेँ सम्पुष्ट कऽ सकैत छलाह। मुदा धानक उरोजमे दूध भरबाक सामर्थ्य हुनका कतय? ओ हुनकर जीवनक जड़त्व आ साहित्यक सीमा छल।
आँहाँ भासा-मंचपर लोक-चेतनाक सर्जक छी-तँ किरणजी छी।
साहित्यिक-मंचपर सामाजिक-चेतनाक पोषक छी-तँ किरणजी छी।
संस्कृतिक मंचपर जन-संस्कृतिक गायक छी- तँ किरणजी छी।
राजनीतिक मंचपर दिशाहारा-वर्गक पुष्टिवर्द्धन मे ‘महराइ’ गबैत छी-तँ किरणजी छी।
विद्यापतिक-मंचपर जनवादी गीत-संस्कृतिक उद्घाटक छी-तँ किरणजी छी।
अहाँक जीवन-दर्शन सुचिंतित ऊर्ध्वगामी अछि-तँ किरणजी छी।
जीवन आ साहित्य मे समरूप दृष्टिकोण हो-तँ अहाँ किरणेजी टा भऽ सकैत छी।
२
जितेन्द्र झा
उपटैत गाम बसाओत बाबा
सुखी सम्पन्न जीवन बितएबाक ललसा लऽ कऽ लोक अपन गाम छोडि परारहल अछि शहर दिस । वैश्वीकरणक अन्हर विहाडिमे ओ अपन जन्मस्थानके महत्व नहि बुझऽ चाहैत अछि या कही बुझियोकऽ आंखि मुनि लैत अछि । गामक परती ओकरा विरान लागऽ लगैत छै , ओतुक्का फुलबारीमे ओ काँट मात्रे देखैछ अछि । गमैया जीवनसं जनमल एहने वितृष्णा देखएबाक प्रयास कएल गेल अछि मैथिली टेलि श्रृंखला बाबामे । बाबाक लेखक निर्देशक रमेश रञ्जन कहैत छथि मिथिलाक गाम उपटि रहल अछि । बाबा नेपाल टेलिभिजनसँ शनिदिन भोरमे ९ः३० बजे आ रविदिन १ः३० बजे प्रसारण भऽ रहल अछि । ग्रामीण जीवनक नीक बेजाय पक्ष आ बाबा श्रृंखलासं सम्बन्धित रमेश रञ्जनसँ कएएल गेल बातचीतक संक्षेप ।
बाबाक कथानक की छै ?
मिथिलाक वर्तमान अबस्था एकर मूल विषयवस्तु छै । मिथिलाक ग्राम्यजीवनमे दूटा पीढी बीचमे दूरी देखल गेल अछि । दू रंगक सोच छै । पीढीगत अन्तर छै । एकटा पीढी छै जकरा गाम बड नीक लगैत छै, ओतुक्का जनजीवन प्रिय लगैत छै, संस्कार संस्कृति नीक लगैत लगैत छै । गाममे ओ सहज अनूभव करैत छै । एकटा पीढी एहन बनि रहल छै जकरामे गाम प्रतिक विकर्षण छै । ओत्तऽके जीवन जटिल लगैत छ, श्रम करबाक तरिका बहुत बेजाय लगैत छै । ओइठामक स्थायी सम्पत्ति बेकार लगैत छै । एकटा नान्हिटा गामक विकट जीवनके ओझराकऽ राखऽके औचित्य नइैं बुझैत छै । इएह द्वन्द्व नाटकमे केन्द्रिय अन्तरवस्तु छै ।
मिथिलाक ग्राम्यजीवन आ बाबाक विषयवस्तुमे कतेक समानता छै ?
मैथिली भाषा एकटा माध्यम मात्र छै । बाबा सिरियलके स्थान चयन, ग्राम्य सौन्दर्यता, आम आदमीक संघर्ष आदि पीडाक बात छै ओत्तऽ । आम खादमीक हास्य विनोद, ओ कखन खुशी होइत छै, कखन दुःखी होइछै । सामाजिक संरचनासं निःशृत जे बात छै से कथानकमे बुझाइत छै । पात्रके बाजब, चलब, भेषभूषा, आभूषण सभमे मिथिलाक झलक भेटैत छै । तें ई पूर्णरुपें मैथिली सिरियल छै ।
नेपालक लाखो मजदुर विदेशमे श्रम बेचबालेल बाध्य अछि, देशमे अवसर नहि छैक । की ओहने पलायनके देखएबाक प्रयास भेल अछि ?
एकर कथाक ओ अंश मात्र छै । ओ आवश्यक छै या नहि से बहसके विषय हेतै । लेकिन एकटा बात निश्चित छै जे कोनो देशके श्रमिक बाहर जाकऽ श्रम करए से नीक नहि मानल जा सकैत छै । मिथिलाक धर्ती उर्वर छै आ ओत्तऽके सपूतसभ उंट, भेडा चरबैछै । ओ मिथिलामात्रे नहि नेपालोक लेल नीक नहि भऽ सकैत छै । मुदा मुख्य बात ई जे सम्पूर्ण रुपमे ग्रामीण जीवनक वैशिष्टय अप्रिय लागऽ लागल छै एहि पीढीके । आ फरक ढंगके स्वप्नील संसारदिस आकर्षित भऽ रहल अछि । गाममे जीवीका चलाएब कठीन नहि छै । दूटा गाय पोसिकऽ, पाँचटा बकरी पोसिकऽ, हर चलाकऽ, अनकर आरिपर घास काटिकऽ आ खेत बटैया कऽ कऽ ओ जीवीका चला सकैत अछि । सामान्य आदमीक लेल बहुत रास साधन छै गाममे । मुदा शहरमे सामर्थ्यवानक लेल मात्र साधन छै । ओहि आकर्षणमे भोतियाकऽ सभ किछु बिसरि गेल अछि । गाम किया ने नीक लगैत छै तकर विश्लेषण नहि करैत छै बस भागऽकेे कोशिस करैत छै । ओ श्रमके लेल मात्रे भागि रहल छै एहन बात नहि । ओत्तऽ उत्पादनक सम्भावना केहन छै ? ओत्तऽके सम्भावना ओ नहि देखैत छै ।
ग्राम्यजीवनमे शिक्षा, स्वास्थ्य, रोजगारी आदिक अवसर नहि छैक, एहनमे पलायनके स्वभाविक मानल जा सकैत अछि या नहि ?
समस्या बहुत रास छै, मुदा समाधान की जे गाम छोडिकऽ भागि जाइ । कत्तऽ जायब, गामसं जनकपुर, जनकपुरसं काठमाण्डू आ ओत्तऽसँ न्यूयोर्क आ वाशिंगटन ़़तैके बाद ? विकल्पके अन्त कत्तऽ छै । गाम उपटि रहल छै । मिथिलामे शहर छइहे नहि, एकर आधारे गाम छै । एहिके मतलब मिथिला उपटि रहल छै । हम तै रुपमे ओकरा देखबाक प्रयास कएने छी ।
एखनुक मैथिली सिरियल जनशक्ति आ तकनीकी दुनू दृष्टिएँ कमजोर देखल गेल अछि । बाबा सिरियल ओकरे निरन्तरता त नहि ?
बाबा सिरियल नेपाल टेलिभिजनक लेल बनाओल गेल अछि । एहिमे नेपाल टेलिभिजनक प्राविधिक सहयोग लेल गेल अछि । मैथिली क्षेत्रक चर्चित कलाकारसभ एहि सिरियलमे सहभागी छथि । मिथिला नाट्य कला परिषद्क कलाकार रंगकर्ममे बेस चर्चित अछि । तें एहि सिरियलमे ओतुका कलाकारके समावेश कएल गेल अछि । सुनिल मिश्र, राम नारायण ठाकुर, मदन ठाकुर, घनश्याम मिश्र, रविन्द्र झा, रञ्जु झा, परमेश झा, राम कैलास ठाकुर सहितके कलाकार एहिमे अभिनय कएने छथि । कथा, पटकथा, संवाद आ निर्देशन हम स्वयं कएने छी ।
३
सुजीतकुमार झा
नेपालक राष्ट्रपतिक नेपाली प्रेम
लोककें किया नहि पचि रहल !
काठमाण्डूमे सम्पन्न अन्तर्राष्ट्रीय मैथिली सम्मेलनमे नेपालक राष्ट्रपति डा. रामवरण यादवकेँ भाषण फेरसँ विवादमे आएल अछि । राष्ट्रपति डा. रामवरण यादवकेँ अपन सम्बोधन नेपालीमे देलाक बाद मैथिल सभबीच कड़ा आलोचना भऽ रहल अछि ।
साहित्यकार डा. रेवतीरमण लाल कहैत छथि–मैथिलीमे बजला सँ डा. रामवरण यादवजीकेँ राष्ट्रपति पद नहि छिन्ना जइतैन्हि जे डर भऽ गेलन्हि । अखनो नेपालमे बड़का लोक सभ लग नेपाली बाहेककेँ महत्व नहि अछि एकर छोट उदाहरण राष्ट्रपतिक भाषण सँ लेल जा सकैत अछि ओ कहलन्हि ।
फेसबुक पर चारि दर्जन सँ बेसी व्यक्ति राष्ट्रपति यादवकेँ नेपाली भाषा प्रेमकेँ कडा आलोचना कएलन्हि अछि । सुरज यादव नामक एक व्यक्ति अपन फेसबुकमे लिखैत छथि — नेपालमे एखनो राजा जिवैत छथि तेकर गन्ध राष्ट्रपतिक भाषणमे भेटल । ओ आगा लिखैत छथि–नेपालक गणतान्त्रिक राष्ट्रपति सँ लोककेँ अपेक्षा छैक जे सम्पूर्ण देशक लोक बनय, सभ जाति, धर्म, भेष भुसा सँ प्रेम करय मुदा डा. रामवरण यादवकेँ कार्यकालमे शायद पुरा नहि हैत लगैत अछि ।
राष्ट्रपति डा. यादव धोती कुर्तामे सजि कऽ कार्यक्रम अवितथि हुनका कोनो कानून नहि रोकैत । फेर मैथिलीमे भाषण करितथि तऽ तइयो नहि कोनो कानून रोकैत कानूनक जानकारसभ कहैत छथि ।
अन्तर्राष्ट्रीय सम्मेलनमे सहभागी रहल प्राध्यापक विजय दत्त कहैत छथि–नेपालक संस्कृति मन्त्री मिनेन्द्र रिजाल अपन भाषण शुरु करय सँ पहिने बाजल छलथि –हमरा मैथिली नहि बाजय अवैत अछि तएँ नेपालीमे बजैत छी अहुना राष्ट्रपति कएने रहितैथ तऽ संतोष होइत मुदा सच्चा मैथिल भेलाक बादो ओ नेपालीमे भाषण कएलन्हि लोककेँ पचि नहि रहल अछि ।
राष्ट्रपति होवय सँ पहिने ओ प्रायः कुर्ता पाइजामा आ गमछा लगौने रहैत छलथि मुदा राष्ट्रपति भेलाक बाद दौरा सुरुवाल आ ढाका टोपी हुनकर पहिरन बनि गेल अछि । कहियो काल पाग आ अन्य टोपी पहिरहो परैत छन्हि तऽ टोपीए परसँ लगा लैत छथि जे टोपी हटि गेल तऽ हुनक राष्ट्रपति पद कहि नहि हटि जएतन्हि ।
अमेरिकी राष्ट्रपति बराक ओवामा किछुए दिन पूर्व भारत आएल छलथि । भारत भ्रमणक क्रममे हुनका जतय भाषण देवय परलन्हि कनिको नहि कनिको हिन्दी वजवे करैत छलथि । भारतमे हिन्दीमे वजला सँ हुनक पगरी तऽ नहिए छिन्यलन्हि संगहि पूरे भारत वासीके हृदय जीत लेलन्हि ।
कनी अमेरिकी राष्ट्रपति सँ इम्हरके नेतासभ सिखथि ? अहि ठाम तऽ लोक अपने भाषा विसरि जाइत अछि ।
महाराज महेश ठाकुर कँालेज दरभंगाक प्राध्यापक एवं साहित्यकार चन्द्र मोहन झा ‘पडवा’ कहैत छथि— नेपालक राष्ट्रपतिक मैथिली सम्मेलनमे नेपाली भाषामे भाषण करवाक की वाध्यता छलन्हि हमरा नहि वुझल अछि यदि नेपालक कानूनमे राष्ट्रपति सभ भाषामे वाजि सकैत अछि इ वुझलहु तऽ वहुत निराशा भेल । राष्ट्रपति होवय सँ पूर्व कतेको वेर डा. रामवरण यादवकेँ भाषण मैथिलीमे सुन्ने छी ओ जानकारी देलन्हि ।
राष्ट्रपति यादवकेँ एहनो रुप
राष्ट्रपति डा. यादव एक दिस मैथिली कार्यक्रममे धोती कुर्ताक स्थानपर नेपाली पोशाक दौरा सुरुवाल पहिर कऽ पहुचलथि आ नेपाली भाषामे भाषण कएलन्हि तऽ एक दिस मैथिलीसभमे व्यापक आलोचना भऽ रहल अछि । राष्ट्रपति यादवकेँ राष्ट्रपति होवय सँ पूर्व मैथिली आन्दोलनीक भूमिका सेहो रहल अछि । नेपालमे मैथिलीकेँ कात कऽ हिन्दी भाषाके वढावा देने वातकेँ ओ कडा विरोधी छलथि । अहिकेँ लेल जगह जगह ओ वजैत छलथि । राष्ट्रपति भेलाकवादो अपन गृह नगर जनकपुरमे एलाकवाद कोनो कार्यक्रममे सहभागि होइत छलथि तऽ मैथिलीएमे भाषण कएने छथि ।
काठमाण्डू स्थित हुनक निवासमे जलपानक व्यवस्था चुरा दही चिनी आचार कएलगेल अछि । एकरो पाछु हुनकाद्वारा अपनाके मैथिल वुझव रहल जानकारसभ कहैत छथि । मैथिल सभक प्रियगर जलपान रहल चुरादही राष्ट्रपति निवासमे पहुँचयवला हरेक व्यक्तिके देल जाइत अछि ।
नेपालक सभासद एवं सार्वजनिक लेखा समितिक सभापति रामकृष्ण यादव कहैत छथि— राष्ट्रपतिक आदेश पर ३ सय ६५ ओ दिन राष्ट्रपति निवासमे चुरा दहीक व्यवस्था कएलगेल अछि । राष्ट्रपति यादवके पसन्दीदा जलपान चुरादही छन्हि आ ओ वहुत मन सँ लोककेँ जलपान सेहो करवैत छथि ।
१. विनीत उत्पल- दीर्घकथा- घोड़ीपर चढ़ि लेब हम डिग्री -आगाँ २. शंभु नाथ झा ‘वत्स’
१
विनीत उत्पल- दीर्घकथा- घोड़ीपर चढ़ि लेब हम डिग्री - तेसर भाग
ई जरूर फस्र्ट जनवरीक गप छल। मुदा, जहिना-जहिना आलोक बाबूक नाम होयत जाहि छल, ताहिना-ताहिना कतेको लड़की के फोन आबहि लगलाह। घर के सभ गोटे तंग रहैत छल जे आलोक बाबू दिन भर की करैत अछि। समय-काल बीतैत जाइत छल। लॉ के सेकेंड ईयरक परीक्षा भऽ गेल आआैर कॉलेज मे सबसे नीक नम्बर आलोक बाबू के आयल। थर्ड पार्टक क्लास शुरू भऽ गेल छल। मुदा आबै बला समयक देखैत क्षमता तऽ हुनका मे नहियै छल।
एक रात दू बजैत रहै। घरक सभ कियो सुतल छल। आलोक बाबू एक बजे राति धरि पढ़ि के बिछौन पर गेने छल आओर किछु सोचैत-बिचारैत नींद के बजबैत छलाह। तखने दरवाजा के कियो खटकटायल। दू बजे राति मे ओहिनो कियो धक्का दियै तऽ लोक-बेद ते यैह नहि बुझता जे चोर-उचक्का किछु कऽ रहल अछि। मुदा, ओतय मिली ठार छल। किवाड़ी आलोक बाबू खोल लक। मिली कहलक हमर घर मे पार्टी छल आओर अहां से कतेक दिन से भेंट नहि भेल छल, ताहि से हम सोचलहुं जे अहां से भेंट कऽ आबि। अहां के देखि लेलहुं, आब हम जाइत छी। ई गप कहि के मिली तऽ चलि गेल मुदा घर मे तूफान आनि देलक।
मिली चारि घर बाद रहि बला चंद्रभूषण बाबूक बेटी छल। ओ लॉ मे पढ़ैत छल। आलोक बाबू से जूनियर रहैत कॉलेज मे। मिथिला मे ते जानते छियै। ककरो बेटी ओहिनो कोनो लड़का से गप कऽ लैत अछि, ते की ओयत अछि। तखन ई राति मे कियो मिलहि लेल आबि तऽ की होयत, सोचहि सकैत अछि। पूरा मोहल्ला जानि गेल जे आलोक बाबू से मिली राति मे भेंट करहि लेल आयल छल। जानतै छियै कहल जाइत अछि दीवारो कऽ कान होयत अछि। आस-पड़ोसक लोग-बेद पुछैत छल आओर कानफुसकी करैत छल, जे मिली के आबैक प्रयोजन की छल।
घरक लोक तऽ ई गप जानतै छल। हुनको कान मे गेल जे आसपड़ोसक लोक बाजैत छलाह। आलोक बाबूक मां के अहां चिह्नतै छियै। हुनकर तरबा के लहर मगज पर रोज चढहि लागल। रोज दूटा अनटेटल गप आलोक बाबू के सुना दैत छल। ओहि काम हुनकर मां सुनलक जे लॉ करने से आलोक बाबू वकील तऽ बनि जायत मुदा, जखन कोनो केस आयत तखैन नहि ओ वकालत करताह। अहि काज से तऽ नीक पत्रकार होयत। जहिना कियो किछु अनटेटल करैत, ओ अखबार मे छापि दैत। तखन लोक के मालूम होयत जे इज्जत बनाबै मे केकरो जिंदगी बीति जाइत अछि, ओकरा माटि मे मिलाबै मे कोनो टाइम नहि लागैत अछि।
आब घर मे दोसर गप होय लागल। आलोक बाबू के पत्रकार बनहि लेल पत्रकारिता के कोर्स करैक गप होय लागल। कियो कहैत छल जे रायपुरक कोनो संस्थान मे हुनकर नाम लिखा दियो। कियो कहैत छल जे भोपालक माखनलाख चतुर्वेदी पत्रकारिता विश्वविद्यालय नीक अछि। कियो राय दैत छल जे दिल्ली पत्रकारिता के गढ़ अछि, आलोक बाबू के ओतय पठा दियो। मां ते मां अछि। हुनका लागल जे हमर सभटा लऽर जऽर बाहरे पढ़ैत अछि आओर हुनकर मां-बाप खूब गप्प दैत अछि। ताहि सं हम आलोक कऽ दिल्ली भेज दैत छी आओर ओतय ई पढ़ताह।
आखिरकार एक दिन एहन आयल, जे आलोक बाबू बड़ मनसुआ लऽ कऽ बिलासपुर एक्प्रेस से दिल्ली उतरलाह। कियो चिन्हार तऽ नहि छल दिल्ली मे, से रेलवे स्टेशन से उतरि के पहाड़गंजक साइड के होटल मे टहरलाह। रायपुर से दिल्ली के किछु पत्रकारिता संस्थानक पता आओर फोन नंबर संगे लेलहि आयल छल। दोसरे दिन से सब ठाम घुरहि लगलाह। कनाट प्लेसक कस्तूरबा गांधी रोड पर अछि भारतीय विद्या भवन। ओतहि गेला पर मालूम भेल जे ओतय एडमिशन लैके तारीख अछि जे दू दिन बात खत्म भऽ रहल अछि। ओ आव नहि देखलक ताव, चार सौ टका मे फार्म कीन कै भरि देलैक। पंद्रह दिन बाद ओकर इंट्रेस परीक्षा अछि। ओहो अंग्रेजी मे। दिल्ली विश्वविद्यालय के साउथ कैंपस सेहो गेलाह। ओतोको फॉर्म भरि देलक। माखनलाल चतुर्वेदी पत्रकारिता विश्वविद्यालय के सेहो एकटा सेंटर नोएडा में छल, ओतौको फार्म भरहि लेल आलोक बाबू नहि बिसरल। ता धरि जामिया मिल्लिया इस्लामिया से पत्रकारिता लेल फार्म नहि भेटैत छल।
अहि बीच ओ अप्पन डेरा ताकि लेलक। होटल मे कतेक दिन रहतियैथ। दक्षिण दिल्ली मे एकटा गाम अछि, बेरसराय। पुरैनका जेएनयू कैंपसक आगू आओर आईआईटी के बीच ई गाम अछि। ओतय डेरा लेलखिन। किराया छल 16 सौ टका महीना। आलोक बाबू की करतियैथ। डेरा की छल। एकटा कमरा बस। तीन मंजिल के बिल्डिंग छल। ओहि मे कम से कम नहि तऽ 40 टा कमरा रहैक। सभमे बिहार, बंगाल, झारखंड, उत्तरप्रदेश से दिल्ली आयल लड़का सभ रहैत छल। सभक सपना छल जे दिल्ली से जायब तऽ किछु बनि के जायब। ओहि बिल्डिंग के एक-एक फ्लोर पर दू टा शौचालय आैर स्नानघर बनल छल। सभ कियो बारी-बारी से ओहि मे जाइ के नित्यक्रिया से निवृत होयत छल।
सभठाम के फार्म भरि के आलोक बाबू तैयारी करै मे जुटल। खूब जीके याद करैत छल। अंग्रेजी में कॉमिल बुल्के से सभटा मीनिंग याद कऽ लेलक। नहि हुनका राति पता चलैत छल आओर नहि दिन। बस एक्के टा धुन छल जे पत्रकार बनैक अछि ते हम बनबे करब। कोनो-कोनो विषय पर लिखहि के खूब प्रैक्टिस सेहो करैत छल। कनि-कनि अंग्रेजी बाजैक कोशिश सेहो आलोक बाबू करैत छलाह।
आखिर भारतीय विद्या भवन में परीक्षा देलहि लेल गेल। लागल सभटा सवाल ते जानैत छियै। मुदा, हुनका मे से अंग्रेजीक लऽ कऽ एकटा झिझक रहैक, ताहि से ओ सोचैत छल जे इंट्रेस परीक्षा मे पास करै के कोनो सवाले नहि अछि। मुदा, बगल बला रूम मे रहै बला राजीव कहलक,
'ओ आलोक बाबू, मानि लियौ जे अहां इंट्रेस टेस्ट पास नहि करने छी, मुदा एक बेर नोटिस बोर्ड पर अपन नाम आ रोल नंबर देखहि मे की जाइत अछि।"
'ना, हम ओते अंग्रेजी नहि जानैत छी, जे अंग्रेजी दिल्ली के लोक बाजैत अछि।"
'हौ, अहां बूर छी, आंय यो दिल्ली बला के कोन अंग्रेजी आबैत अछि। अहांके के कहि देलक।"
'नहि हौ, परीक्षा देने गेल रहौं ते ओतय ते सभ कियो हिन्दी मे बाजैत छल।"
'अहां ध्यान से सुनने रहि", राजीव पूछलाह।
'नहि, मुदा ओ सभ अंग्रेजी में बाजैत रहि"
'ते सुनू, दिल्ली बला के फोकस छाड़हि लेल खूब आबैत अछि। ई सभटा जे अंग्रेजी बाजैत अछि, ओ कोनो अंग्रेजी बाजैत अछि। टिपिर-टिपिर करैत अछि, मुदा सभटा गलते बाजैत अछि। केकरो ग्रामर अहां से नीक होयत ते अहां हमर नाम पर कुकुड़ पोसि लेब।"
राजीवक गप सुनहि के आलोक बाबू के लागल जे हुनकर गप मे दम अछि।
'जानैत छियै आलोक बाबू, हिन्दी के पैघ पत्रकार आआर साहित्यकार अछि कमलेश्वर, ओ कहैत अछि जे दिल्ली बला के अंग्रेजी डेढ़ मिनट के होयत अछि। डेढ़ मिनट के बाद हुनकर भाषा हिन्दी भऽ जाइत अछि। ताहि से दिल्ली के अंग्रेजी से नहि घबराऊ", राजीव ई कहि के एकटा सवाल आगू कऽ देलक।
'अहां कतेक सवाल लिखने रहि।"
'सभटा, मुदा दू टा आब्जेक्टिव सवाल गलत भऽ गेल छल।"
'तब अहां कियै घबराइत अछि", राजीव बजलाह।
'अहां जरूर पास करल होयब।"
ता धरि आओर रूमक स्टूडेंट बाहर आबि गेल आओर आलोक बाबू के कहि लागल जे अहां रिजल्ट देखहि लेल जाऊ। अहांक जरूर सलेक्शन भेल होयत।
आलोक बाबू के एकरा बादो साहस नहि भेल जे ओ अकेले भारतीय विद्या भवन जाइके अप्पन रिजल्ट देखतियै। हुनकर चेष्टा देखहि के राजीव संग भऽ गेल जे दूनू गोटे रिजल्ट देखहि लेल जायब। बेरसराय से 615 नंबरक बस पकड़ि के कनाट प्लेस अइलाह आओर फेर ओतय स भारतीय विद्या भवन। फिल्म 'थ्री इडियट्स" मे जैसे राजू रस्तोगी आैर फरहान अख्तर अपना नाम रिजल्ट के आखिर मे देखैत अछि, ताहिना आलोक बाबू देखहि लगलाह।
चारि पन्ना मे रिजल्ट चस्पा छल। आखिर के तीन पन्ना मे रिजल्ट देखहि के राजीव से आलोक बाबू कहला,
'यौ हम कहैत रहि ने जे हम पास न कऽ सकब। देखियो अहि लिस्ट मे नहि तऽ हमर नाम अछि आओर नहि कतो हमर रोल नंबर अछि।"
'अहां पूरा लिस्ट देखलियै", राजीव पूछलाह।
'जी"
'अहां लिस्टक तीन पन्ना मे रोल नंबर तऽ देखलियै, मुदा शुरू बला पन्ना नहि देखलियै। अहांक नाम तऽ पहिलुक पन्ना मे अछि आओर अहांक पोजिशन पांचवां अछि।"
ई सुनि के आलोक बाबू ठामे ठार रहि गेल। ओ सोचहि लगलाह जे की ओ एतेक काबिल अछि जे सैकड़ो स्टूडेंट के पछाड़ कऽ पांचवां स्थान पर रहब, ओहि मे जे परीक्षा अंग्रेजी मे भेल छल।
जारी...
२
शंभु नाथ झा ‘वत्स’
अतीतक घटना/ सपना/ कोशीक प्रलंकारी बाढ़िमे भाँसल एकटा लड़कीक सत्य कथा
मनोरमा आइ उठैमे देर कऽ देलक। आइ आँखि खुजिए नै रहल छलैक। देबारक घड़ीपर नजरि गेलै। साढ़े छ बजि गेल। हड़बड़ाइत मनोरमा नल लग जाए आँख़िमे पानिक छिटा मारलक। झटसँ पेस्ट आ ब्रश लऽ कए मुँह धोअए लागल। तावत रजनीशक अवाज सुनाए पड़लैक- मनोरमा, चाह...।
आँए। रजनीश पहिनहिए उठि गेल छल। फेर रजनीशक आवाज होइ छैक।
-हे एहिठाम टेबुलपर चाह धरि देलहुँ हेँ।
मनोरमा मुँह-हाथ धोए कुरूड़ कऽ कमरामे प्रवेश करै छथि आकि रजनीश तैयार भऽ कऽ बाहर निकलि कऽ कहलक- हम जा रहल छी। हमर बस छूटि जाएत। अहाँ उठैमे देर कए देलौं- रजनीश बाजल।
-नाश्ता कऽ लिअ, बना दैत छी।मनोरमा बजलीह।
- हम नास्ता बना कऽ खा लेलौं। अहूँ लेल धऽ देने छी।
रजनीश बाजिते-बाजिते बाहर भऽ गेल।
मनोरमा सकपका गेलीह। आइ हमरा की भऽ गेल छल। आँखिए नहि खुजि रहल छल। रजनीश कखन उठि कऽ सभ काजसँ निवृत भऽ गेल। आ अपनहि सँ चाह सेहो बना लेलक आ नाश्ता सेहो? हमरा नहि उठौलक। कत्तौ मोनमे दुःख तँ नहि भऽ गेलैए। नहि दुःख तँ आइ धरि नहि केलक। हमहुँ रजनीशकेँ खुश करबा लेल कोनो कसर नहि राखलौं। मुदा आइ की भऽ गेल छल जे उठैमे देरी भऽ गेल। हँ रातिमे सपना देखलहुँ। सपना भोरे-भोर धरि देखलहुँ। तँ उठबामे देर भऽ गेल। रजनीशक स्कूल दूर पड़ैत छैक। तँ रोज साढ़े पाँच बजे उठि जाइ छैक। हमरो निन्न साढ़े पाँचसँ पहिने टूटि जाइत छल। मुदा आइ हमरा की भऽ गेल छल जे आँखिए नहि खुजल। रजनीश हमरा उठएबो नहि केलक।
मनोरमा रातुक सपनाक स्मरण कऽ अतीतमे चलि गेलीह। महाकाल रात्रि छल। कुशहा बान्ह टूटि गेलैक। कोशी माए रोद्र रूप धारण कऽ भयानक गर्जन करैत गामक-गाम अपना उदरमे समाबए लगलीह। कतौक नारी-पुरूषक सुतलेमे प्राण पखेरू उड़ि गेलैक। बच्चा-माल-मवेशी मरल भाँसि-भाँसि कऽ बहै लागल, सुपौल, मधेपुरा, सहरसाक किछु भाग आ पूर्णियाँ आ अररिया जिलाक पश्चिम भाग सेहो डूबि गेल। दू मंजिला मकान सभ तँ कतोके उलटि गेल। फूस घरक कथे कोन। त्रिवेणीगंज बाजार, मुरलीगंज बाजार तँ बर्बाद भऽ गेलैक। महाप्रलयकालीन धारा भऽ जखन कोशीक धारा दक्खिन दिस बढ़ल तँ गाम-घर, बाग-बगान सभटा नष्ट भ्रष्ट भऽ गेलै। विशाल-विशाल गाछ-बिरीछ सभ धराशायी भऽ गेलै। चारू दिस पानि-पानि नजरि आबए। कतौ-कतौ बाँस भरि पानि। पक्काक मकानपर बचल-खुचल आदमी सभ आश्रय लेलक।
मनुक्खो मे जे राक्षसी प्रवृतिक मनुक्ख छल, सहायताक ढ़ोंग रचि-रचि धन लोभ सँ ग्रस्त भऽ महा-अनर्थ कार्य केलक। जाहि गाममे पानि पहुँचैमे देर भेलैक तै गामक लोक सभ एहि आशामे जे आब पानि घटि जेतै, ऐ लोभ सँ गाम नहि छोड़लक। मुदा आओर पानि बढ़िए गेलैक।
जिनका सभकेँ पक्काक मकान छलैक से सभ अपन-अपन टाका गहना जेवर लऽ कऽ मकानक छतपर पहुँचि गेल। तीन-चारि दिन बीति गेलै। भोजनक समस्या। बच्चा सभक प्राण निकलए लागल। सभटा अनाज, चूल्हा-चौका, जारनि आदि तँ नीचेमे छलैक। सभटा जलमग्न छलैक, जिनका हाथमे मोबाइल फोन छलैक ओ अपन सर-कुटुमकेँ सूचना दऽ देलक। मुदा सरो-कुटुमकेँ किछु नहि फुरन्हि। बल-कल तेज धारमे किनको हेलए केर साहस नहि होइन्हि।
एम्हर लूटे खसोटे केर मोन बला सभ नाह लऽ कऽ बचाबए केर स्वांग रचि नाह पर चढ़ा कऽ माँझ धारमे आबि सभटा माल-पत्तर गहना जेवर छीनि कए पानिमे धकेल दैत छलए।
केन्द्र सरकार आ राज्य सरकारकेँ त्राहिमाम् संदेश जखन भेटलए तखन जा कऽ फौज केर नाह आएल। ऊपर सँ हेलीकॉप्टर सँ बिस्कुट आ भोजन सामग्री पहुँचायल गेल। सहायता शिविर स्थापित भेल।
ई काल रात्रि 18 अगस्त 2008 केँ आएल छल। मनोरमा सेहो अपन परिवारक संग अपन मकान केर छतपर छल। कतेक दिन बीति गेल छल। चारो तरफ पानिए पानि। कत्तो भागए केर रास्ता नहि। ऊपर सऽ झमाझम बरखा सेहो बरसए छल। भूख प्यास सँ बाँचब कठिन भऽ गेल छलैक। तावत एकटा नाह लऽ कऽ तीन-चारि आदमी आबि नाहपर चढ़ा लेलक। किंतु माँझ धारमे जाए सभटा गहना जेवर टाका छीनि कऽ सभकेँ लाठीसँ मारि पानिमे धकिया देलक।
मनोरमा सेहो धक्का खाए पानिमे खसि ऊब-डूब करए लगलीह। ओ बेहोश भऽ भाँसैत-भाँसैत एक किनार लागि गेलीह।
मनोरमाक आँखि खुजलै- होश मे अएलीह तँ अपनाकेँ राहत शिविरमे पओलीह। राहत शिविरमे अन्यान्यो सभक डॉक्टरक उपचार भऽ रहल छलैक। मनोरमा जखन दूइ चारि दिनक बाद स्वस्थ भेलीह तँ डॉक्टर आ राहत शिविरक व्यवस्थापक मनोरमाक निर्देशसँ ममहर भेजवा देलकै।
मनोरमाक पिता अवकाश प्राप्त प्रधानाध्यापक छलाह। मनोरमाक जेठ भाए युगेश कृष्णाष्टमी पूजामे गाम आएल छलैक। युगेश कलकत्तामे मेडिकल पढ़ि रहल छलैक। मनोरमाक वियाहक कथा लागि गेल छलैक युगेशेक साथी धर्मानन्दसँ। अगला माघ-फागुन मासमे बियाह होमए बला छलैक। मनोरमा सेहो बी.ए. छलीह। दरवज्जेपर कृष्णाष्टमी पूजा धूम-धामसँ हरेक साल मनाएल जाएत छलैक। सभ भगवानक मूर्त्ति सभ बनि कऽ तैयार छलैक। पूजाक व्यवस्था जोर-शोर सँ भऽ रहल छलैक तावते ई महाप्रलयक घटना घटित भऽ गेल। माम एक छोट छिन शहर मे शिक्षकक नोकरी करए छलन्हि। मनोरमाक सातम आठम दिन ममहरमे रहब भेल छलैक। मामीक व्यवहार मनोरमाकेँ नीक नहि बुझा रहल छलैक। मामी एकांतमे मामसँ कहथिन- एकरा माथपर किए बैसा लेलिऐ। आगाँ किछू सोचबो करै छिऐ। एकर बियाहो करबै पड़त। एक दिन मनोरमा मामीक मुँहसँ माम सँ कहैत सुनि लेलक। मनोरमा चिंतित भऽ गेलीह। बेर-बेर मामीक तानासँ अकच्छ भऽ गेल छलीह। मनोरमा शहरक मोहल्लामे घुमि कऽ सम्पर्क कऽ कऽ छोट-छोट नेना सभक ट्यूशन करए लगलीह। मामो ओतए पूर्वसँ आवागमन रहबे करै तेँ मुहल्लाक लोग सभ मनोरमाकेँ चिन्हते रहए। तँ ट्यूशन भेटैमे भाङ्गठ नञि भेलैक।
एक दिन रघुवीर जे सम्बन्ध मे ममियौत छलैक मनोरमासँ कहलखिन्ह- बहिन कोनो कान्वेन्ट धऽ लैतिऐ तँ बड्ड नीक होइतौ।
मनोरमा बजलीह- भाए। हमर सार्टिफिकेट तँ घरेमे पानिमे नष्ट भऽ गेल। अहाँ भाए मददि कऽ दिअ। सहरसा कॉलेजसँ प्रींसिपल साहेबसँ आवेदन अग्रसारित कराए मधेपुरा यूनिवर्सीटीसँ द्वितीयक लब्धांक पत्र सभ मंगा दिअ। हे भाए हमर सन अभागल केर किछु मददि कऽ दिअ। हमरा किछु नहि सूझि रहल अछि। हम अनाथ छी।- कहि कऽ मनोरमा फफकि-फफकि कानए लगलीह। रघुवीर सान्त्वना दऽ चुप करौलक। रजनीशकेँ हाल-फिलहालमे सेंट्रल स्कूलमे नोकरी भेटल छलैक। ओ छुट्टीमे अपन शहर आएल छल। रघुवीरक संग एक दिन रजनीश बाजार करएले जा रहल छल। मनोरमा सेहो किछु सहेली संग बाजार घूमि रहल छलीह। रजनीश केर नजरि जखन मनोरमापर पड़ल तँ रूप-लावण्य देखि भाव विह्वल भऽ गेल।
ओ रघुवीर सँ प्रश्न कएलक- रघुवीर ई नवयुवती के थिक?
नजरि हटिए नहि रहल छलैक।
-हमरे पिसियौत बहिन थिकीह। बाढ़ि मे सभ किछु बर्बाद भऽ गेलए। भाए, माए, पिताजी केर कोनो पता नहि छैक।- रघुवीर सकल वृतांत कहि सुनौलक। रजनीश एहि दुर्घटनाकेँ सुनि व्यथित भऽ गेल। ओ मोने-मोन विचारै लागल जे एकर बियाह नीक घरमे होयबाक चाही। एहन शिक्षित सुन्दरि जे घर जयतीह, ओ घर स्वर्ग भऽ जयतै। प्राकृतिक विपदा सँ एहन उत्तम कुल शील वाली कन्या अनाथ भऽ गेल अछि। रजनीश विचार मग्न रघुवीरक संग आगाँ बढल जा रहल छल।
तावत पाँछा सँ मधुर शब्द सुनाए पड़लैक -रघुवीर भाए। ई देखू विद्या विहार कान्वेन्ट मे एकटा महिला शिक्षक केर विज्ञापन छैक। मनोरमा एकटा न्यूज पेपर देखाइत बजलीह।
-बड्ड नीक। आवेदन कऽ दियौक।- रघुवीर बाजल
-कतेक योग्यता अछि।- रजनीश हठाते पूछि देलक।
-बी.ए. संस्कृत आनर्स फर्स्ट क्लास।- मनोरमा सकपकाइत बजलीह।
-अहा हा! तखन तँ अहाँ कऽ निश्चिते भऽ जाएत।-रजनीश बाजल।
एहि तरहे गप्प सप्प करैत घर घुरि सभ आबि गेल। रजनीश केर मोन मे मनोरमा बसि गेल। रजनीश एक दिन प्रसंग मे माए सँ कहि देलक। माए हम कमाबैत छी, एहि लेल हम आदर्श बियाह करब आ एहेन लड़की सँ जे कुलीन होए आ परिवार जनक सेवा कऽ सकैत छल। सभ परिवार जनकेँ मनोरमा पसिन्न भऽ गेलीह। खास कऽ रजनीशक मोन राखए लेल।
विवाह कए रजनीश मनोरमाकेँ लऽ कऽ शहर आबि गेल। गर्मीक समए अप्रैल-मइ मास। रजनीशकेँ सबेरे तैयार भऽ नाश्ता कऽ स्कूल जाए पड़ैत छलैक। बियाह कऽ शहर आएब पन्द्रह-बीसे दिन लगधग भेल छलैक। दुनोक बीच अगाध प्रेम छलैक। मनोरमा नितभिनसरे साढ़े चारिये बजे उठि कऽ चाह बनाबैत- दूनू गोटे संगहि पीबै छल। आ नास्ता बनाए रजनीश केर खुआ प्रेमसँ बिदा करए छलीह। मुदा आइ अतीतक घटनाक सपना देखैत भोर मे आँखिए नहि खुजलैक। ताहि लेल रजनीश अपनहि सँ सभ काम कऽ लेलक आ फेर अपन स्कूल चलि गेल।


text:
जिनका अंग्रेजी भाषा पर नीक पकड़ छनि. इंटरटेनमेंट अखबार, वेबसाइट आ चैनल मे काज करि चुकल आ बॉलीवुड मे रिपोर्टिंग
करि चुकल लोक के प्राथमिकता देल जाएत.
अगर अहां बॉलीवुड मे रिपोर्टिंग करि चुकल छी. इंटरटेनमेंट न्यूज सं जुड़ल छी तं अहां लेल नीक मौका अछि. अहां के अंग्रेजी वेबसाइट के लेल रिपोर्टिंग के संग कंटेंट लिखय पड़त...अपडेट करय पड़त.
एहि मे अहां के एक्टर सं इंटरव्यू... फिल्म रिव्यू...गॉसिप सेहो डालय पड़त.
अगर अहां एहिठाम काज करय चाहय छी तं अपन रिज्यूमे- deepti@acdplacements.com पर भेज दिअ.
ईमेल में अखन अहां के जतेक वेतन मिलैत अछि ओकर जिक्र जरूर करि देब.
एहि बारे मे कोनो विशेष जानकारी चाही तं अहां Deepti सं ऑफिस ऑवर में एहि फोन पर संपर्क करि सकय छी-
+91-88-00-9824-44


text:
राजस्थान देश के एहन राज्य अछि जकरा अहां सही मायने मे विविध आयाम वाला राज्य कही सकय छी. राजस्थान मे अहां के हरल- भरल जंगल सं लs क सुन्दर- सुन्दर नीक झील मिलत... मरुस्थल मिलत... पैघ-पैघ राजमहल... किला मिलत जे अपन भव्यता के कहानी कहैत अछि. सुन्दर-सुन्दर हवेली मिलत. जयपुर... उदयपुर... जोधपुर... जैसलमेर... माउंट आबू जका टूरिस्ट पैलेस मिलत. राजस्थान अपना मे सभटा विविधता समेटने अछि. एहि राजस्थान के नवलगढ़ मे 13 फरवरी सं 15 फरवरी धरि शेखावाटी उत्सव मनाएल गेल. एहिठाम के सीकर... झुंझुनूं... नवलगढ़ इलाका शेखावाटी के रुप मे जानल जाएत. शेखावाटी देश के सभ सं बेसि शहीद देबय वाला इलाका के रूप मे जानल जाएत अछि. लोक एकरा शहीदक भूमि कहैत अछि... वीरक भूमि कहैत अछि. एहि भूमि पर राजस्थान कला, संस्कृति आओर पर्यटन विभाग... जिला प्रशासन... मोरारका फाउंडेशन आओर सहज फाउंडेशन के ओर सं तीन दिनक शेखावाटी उत्सवक आयोजन कएल गेल. उत्सवक मुख्य आयोजन शहर के सूर्यमंडल स्टेडियम मे भेल.
एहि उत्सव के लेल मोरारका फाउंडेशन के कमल मोरारका जी के ओर सं दिल्ली आओर देश के दोसर हिस्सा सं पत्रकार सभ के सेहो न्योत देल गेल छलन्हि. दिल्ली सं हमरा सेहो जाए के मौका मिलल. पत्रकार भाई लोकनि के तीन दिन तक ओहि ठाम खूब नीक आदर सत्कार भेलन्हि. एकरा लेल जिनिया कम्यूनिकेशन के अमित झा जी प्रशंसा के पात्र छथि. जेना लोक बेटी के विआह मे दिन- राति एक कएने रहय छथिन्ह ओहिना अमित जी किनको कोनो परेशानी नहिं होए ओकरा लेल एक कएने रहलाह. दिन राति भागि-दौड़ करैत रहलाह. कोनो पत्रकार बंधु के कोनो कष्ट नहिं होए एकर पूरा ध्यान रखलाह. अमितजी के संग आयुष... मानव सेहो जी-जान सं सेवा सत्कार मे जुटल रहलाह.
मोरारका जी पिछला 14 साल सं लगातार ई उत्सव मना रहल छथिन्ह. ओना सरकार के तरफ सं जे सहयोग मिलबाक चाही से हुनका नहिं मिलि रहल छनि मुदा स्थानीय लोकक खूब सहयोग मिललन्हि. भोरे -भोर दिल्ली सं चलला के बाद बेरिया मे दु बजे के करीब नवलगढ़ पहुंचलौं. ओतय हमरा सभ मे सं किछ पत्रकार के रूप विलास पैलेस आओर किछ लोक के रूप निवास कोठी मे ठहराएल गेल. ओतय सं हमरा सभ के ऑर्गेनिक फॉर्म लंच के लेल बिदसर लs जाएल गेल. चारू कात हरल भरल खेत के बीच फार्म हाउस आओर ओहि मे ओ भोज. ओहि भोज के जतेक बड़ाई करू ओ कम होएत. राजस्थानी थाली मे गामक... राजस्थानक खाना के आनंद आबि गेल.
आर्गेनिक फॉर्म लंच के बाद हम सभ गोटे सूर्यमंडल स्टेडियम दिस विदा भेलहुं. ओतय दर्जनो स्टॉल लगाएल गेल छल. कइ तरहक प्रतियोगिता के आयोजन सेहो कएल गेल छल. गाम घर के लोक... लड़का सभ खेलकूद मे लागल छलाह त बाहर के लोक...विदेशी पर्यटक सभ ऑर्गेनिक फूड के मजा लेबय मे व्यस्त छलाह. फूड बाजार मे ग्रामीण संस्कृति के अनुरूप चूल्हा पर पकाएल गेल भोजन विदेशी सभ के लेल पसंदक भोजन बनि गेल छल. ओना स्थानीय लोक एहिटाम चाइनीज... कांटीनेंटल भोजन के लुत्फ उठाबय मे आगा छलाह. एतय लगाएल गेल स्टॉल पर महिला सभ सेहो अपन -अपन खरीदारी मे जुटल छलिह. एहि उत्सव मे गामक आओर शहरक दुनु के मिलल- जुलल रूप देखल के मिलल. एहि ठाम कई तरहक प्रतियोगिता के आयोजन भेल जेहि मे पोस्टर... पेंटिंग प्रतियोगिता... बंधेज... रंगोली... मेहंदी प्रतियोगिता आओर मटका दौड़... रस्सा-कस्सी...हरदड़ा... राउंडर बल्ला आओर कबड्डी के संग सतोलिया...लूणक्यार सेहो भेल.
शेखावाटी उत्सव मे किसान संगोष्ठी सेहो भेल. एहि मे सिक्किम सं लs क देश भर सं किसान भाई लोकनि आएल छलाह. एहि मे आएल बेसि किसान लोकनि ऑर्गेनिक खेती सं जुड़ल छलाह. किसान संगोष्ठी के मुख्य अतिथि छलाह मलेशिया के सीटी गेना. हुनकर कहनाय छलन्हि जे आबय वाला दिन मे ऑर्गेनिक खेती किसान भाई के लेल फायदा के खेती साबित होएत. एहि के बाद सांस्कृतिक कार्यक्रम सेहो भेल जकर आनंद लोक सभ खूब उठएलाह. कवि सम्मेलन...लॉफ्टर शो मे सामाजिक कुरीति के निशाना बनाएल गेल. लॉफ्टर चैंपियन रास बिहारी गौड़ तं अपन अंदाज मे हंसा हंसा लोक सभ के लोटपोट कs देलखिन्ह. एकटा खास गप्प ई रहल जे तीनु दिन कार्यक्रम के आखिर मे जोरदार आतिशबाजी कएल गेल. पूरा आकाश रंग बिरंगा आतिशबाजी सं रंगि गेल. पूरा कार्यक्रम के दौरान लागल जेना पूरा शहर स्टेडियम मे आबि गेल होय. स्थानीय लोक सभ के खूब समर्थन मिललन्हि आयोजक के. एकटा गप्प आओर रहल जे ओतेक भीड़ रहितहुं. एकदम सं शांति. कतहुं एक -दु टा सं बेसि पुलिस वाला देखय के नहिं मिलल. मुदा कोनो हो हल्ला नहिं. कोनो अप्रिय घटना नहिं. सभ किछ शांति सं भs गेल.
उत्सव मे शेखावाटी के सांस्कृतिक धरोहर के लs क कएल गेल फोटो प्रदर्शनी सेहो लोकक आकर्षण के केन्द्र रहल. सांझ मे राजस्थानी गीतनाद के कार्यक्रम सेहो भेल ओकर बाद हम सभ रातुक खाना के लेल नवलगढ़ के मिलू के धाणी विदा भेलहुं ऑर्गेनिक डिनर के लेल. ओहि ठाम गजल के बीच कॉकटेल आओर डिनर के आनंद आबि गेल. गीतनाद के बीत आतिशबाजी आओर खाना... कि कहल जाउ ! डिनर मे पत्रकार भाई लोकनि के संग शहर के सम्मानित लोक सभ सेहो आमंत्रित छलाह. नीक व्यवस्था छल.
उस्तव के दोसर आओर तेसर दिन लोक सभ उत्सव के संग आस पास के उलाका घुमय के आनंद सेहो उठएलाह. किछ लोक झुंझुनू त किछ मांडवा त किछ सीकर दिस विदा भs गेलाह. किछ लोक नवलगढ़ मे हवेली धुमि कs दिन बितयलाह. एहिठाम हवेली सभ के बड़ नीक पेंटिंग कएल गेल अछि. मधुबनी पेंटिंग्स जका. मधुबनी पेंटिंग्स त मूल रूप सं माइटक घर- देवाल पर कएल गेल अछि मुदा ओहि ठामक पेंटिंग हवेली सभ मे पूरा के पूरा देवाल पर कएल गेल अछि. देश -विदेश के लोक ओहि पेंटिंग्स के देखय लेल आबय छथिन्ह. हवेली सभ के पर्यटक स्थल के रूप मे बदलल जा रहल अछि. म् यूजियम के रूप देल जा रहल अछि. अपन मिथिला मे एहि बातक कमी अछि.
मोरारका जी के एक बात के लेल धन्यवाद सेहो देल जएबाक चाही जे ओ एहि क्षेत्रक आर्थिक विकास के ग्रामीण पर्यटन सभाके आयोजन सेहो कएलाह. एहि मे गाम घर के लोक के संग गाम घरक परिवेश सं जुड़ल होटल... सरकारी आओर गैर सरकारी संगठन सं जुड़ल लोक सभ शामिल भेलाह. मोरारका जी के प्रयास सं सैकड़ो किसान ऑर्गेनिक खेती सं जुड़ि फायदा उठा रहल छथिन्ह. किसान भाई के रोजगार के नबका अवसर मिलि रहल छनि. आर्थिक स्थिति मजबूत भs रहल छनि.


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Wednesday, March 05, 2008
जीवन के उद्देश्य आर आहाक आत्मविश्वास
कुनू भी सफलता ओहिना हाथ नै लागै छई, ओकरा हेतु आवश्यक अछि की अहाक उद्देश्य स्पष्ट हुवे आर आहा क आत्मविश्वास हुवे की आहा जे रास्ता चुन्लो य ओई पर आहा तमाम व्यवहारिक - अव्यवहारिक रुकावट के बावजूद चलैत रहब !
मुदा की स्पष्ट आर आत्मविश्वासी होनै एतेक आसान अछि ? सकारात्मक सोच ओहिना विकसित नै होइत छल ! कतेक हीन भाव स आई के प्रतियोगिता पूर्ण समय मए युवा लोकेन ग्रसित रहैत छैथ ! सकारात्मक सोच के लेल सर्व प्रथम आवश्यक अछि अपने क जानै परत की आहा मए की कमि आर की खूबी अछि !
आत्मविश्वास बढेनैय खाली आहा के हाथ म अछि ! ओकरा लेल आहा क कनी सामाजिक आर मिलनसार बने परत ! लोग सब स मिल्योन, हुनकर सब बात सुनियोंन, अपन बिचार दियो, हुनकर बिचार सुनियो ! अई तरह स अपने क महसूस हेत की आहो क लोग सूनेत छैथ ! आहा के विचार क सम्झेत छैथ, आहा स ओ प्रभावित होइत छैथ ! लोग स गर्मजोशी स मिलल करू, लोग आहा स गर्मजोशी स मिलता त आहा क निक लागत ! हमर कहे के मतलब अपने क अपन आप म उद्देश्य के लेल ईमानदार होबाक चाही !
आहा अपन वर्तमान आर भविष्य सs लगाव राखु ! अपन सामर्थ्य क ध्यान म राखैत भविष्य के उद्देश्य निर्धारित करू ! अई लगाव क लगन मए बदले दियो ! हमर मतलब आहा पहिने अपन लक्ष्य सुनिश्चित करी तकर बाद तन - मन - धन स ओकरा हासिल करे मए जुटी !
लक्ष्य मिल्ला के बादो भविष्य के तरफ देखब बंद नै करी कारन आहाक सफलता कुंठित भे जेत ! सफलता के खाली एके सीढी नै होई छई, इ अंतहीन सिलसिला अछि जे हर सीढी के बाद आहा क नया आत्मविश्वास प्रदान करत ! जना की बच्चा पहिने एके कदम चालला पर गीर जैत छैथ, मुदा लगन के कारन चल्नै सिखेत छैथ ! पहिने दु फेर चैर फेर एक निश्चित दुरी ......... फेर किछ दिन म ओ दौरे लगेत छैथ ......... मुदा की ओ फेर चुप बैसैत छैथ ? नै किछ दिन के बाद ओ साईकिल चलाबैत छैथ .... मतलब इ सिलसिला कहियो रुके नै छैन !
निराशा सफलता के लेल सबसे बेसी घातक होई य ! निराश व्यक्ति समर्थ भेलो पर असमर्थ होइत छैथ ! निराशा स बचनै जरुरी अछि, चाहे ओकरा लेल अपन अहम त्यैग दोसर स मददे किये न लिए परे ! ज्ञानअर्जन के कुनू सीमा नै अछि, ज्ञान स आत्मविश्वास बढ़ैत अछि !
अगर आहा अपन उद्देश्य के प्रति समर्पित आर स्पष्ट छी त कुनू तरहक विरोध के परवाह नै करी ! आत्मविश्वास के बिज बचपन स मन म होई य, बस ओकरा सिंचेत - रोपैत रहे के जरुरत अछि ! ओ फल्बे - फुल्बे करत अई तरह स अपन लक्ष्य क निर्धारित करैत निराशा के उपेक्षा के क अपन उद्देश्य प्राप्त करे हेतु सक्रिय रहू, एक न एक दिन सफलता आहा के कदम चुम्बे करत॥
हम जीतमोहन जी के आभारी छियेंन जे ओ इ मैथिली ब्लोग
मैथिल और मिथिला " बनेलैथ आर ओई पर हमरो सब क लेखक के रूप म आमंत्रित केलैथ ! समस्त मिथिला वासी स हमर आवाहन अछि की अपनों मैथिली भाषा के प्रति जागरूकता देखाबी !!
धन्यवाद" जय मैथिली, जय मिथिला !!
3 comments:
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


text:
कमसँ-कम शब्दमे पैघसँ-पैघ बातकेँ मोनमे उतारि देबाक नाम अछि
लघुकथा. जकर विषय जरूर पूर्ण रूपे विकसित रहबाक चाही, से मिथिलेश कुमार झाक
पोथी 'टीस' पढ़ैत काल हमरा बुझनामे आयल. ओ स्वंय पोथीक भूमिकामे कहैत छथि
जे लघुकथा मात्र एक गोट घटनाकेँ लऽ कऽ बिना कोनो भूमिका, पृष्ठभूमि,
डारि-पात, नोन-मसल्ला किंवा वर्णन-विन्यासक नापल-जोखल शब्दमे चोटगर ढंगे
गढ़ल गेल कथा अछि. जकर अंत बेस रिब्बरिब्बी बला होइछ आ पाठकक मानसकेँ बड़ी
काल धरि झमारैत रहैत अछि.
मिथिलेश जीक लघुकथा संग्रह 'टीस'मे कुल 45 टा लघुकथा अछि जे
पछिला किछु बर्खमे हमरा सभक भीतर विभिन्न स्तर पर भेल परिवर्तनक कथा कहैत
अछि.
लघुकथा 'गाड़ी आ नाह' बीतल जमानाक जमींदार आ हुनक खबास
पँचकौड़ियाक कथा अछि. जहिया मालिकक एका-हुकुम सौंसे गाममे चलैत रहनि तहिया ओ
पंचकौड़ी आ ओकर टोलबैया सभकेँ भोट खसाबऽ नहि दैत छलथि आ गामक राजनीति अपना
हिसाबे चलबैत छलथि. आब जखन हिनक जमींदारी खत्म भऽ गेलनि तँ ओ पँचकौड़िया
हिनका कहि जाइत छनि जे आब अहाँ बूढ़ भऽ गेली तें काल्हि बूथ पर नै जाएब आ
जमींदार साहेब विचलित भऽ जाइत छथि. एहि ठाम गमैया कहबी कहियो गाड़ी पर नाह,
कहियो नाह पर गाड़ी चरितार्थ होइछ.
समाजमे व्याप्त अंधविश्वाशकेँ खंडित करैत लघुकथा 'डर'मे लेखक
गाम-देहातमे पसरल भूत-प्रेतक डरकेँ बड़ी सूक्ष्मताक संग देखबैत छथि. आ बातो
सहिये छैक एखनो मिथिलाक गाममे राति-बिराति किओ ककरो उज्जर धोती, साड़ीमे
देख लैत छैक तँ डरे ओकर देह सिहरि जाइत छैक, मनमे कएक तरहक आशंका उत्पन्न
भऽ जाइत छैक.
लघुकथा 'उड़ल सूगा' आ 'घृणित'मे सूगा आ कुकुरक कथा कहबाक
बहन्ने जहाँ कथाकार मनुखक कुचालि आ दुर्गुण पर पैघ व्यंग करैत छथि ओतहि
'टाइम पास'मे लोक द्वारा कयल लिंग-भेद अंतर सेहो देखबैत छथि. भाइकेँ एकटा
छौड़ी संग घूमैत देखि बहिन पूछैत छैक जे ओ के रहै. भाइ ओकरा टाइमपास बतबैत
छैक ताहि पर बहीन कहैत छैक जे ओहने टाइम पास यदि हम करऽ लागि तँ. आ आगाँ
तँ अहाँ बुझिते छी जे एहने टाइमपास जौं कोनो बहीन करैत छैक तँ कतेक बवाल
होइत छैक.
मिथिलेश जी गाम-घरक छोट-छोट गप्पकेँ बहुते सूक्ष्मताक संग
लिखैत छथि. से अपनेक संग्रहक लघुकथा -मौगियाह, गोड़लगाइअक फेरा, हमरे
सप्पत, तराजू, टीस, जाति, बिलाड़िक काटल बाट, साँप-छुछुन्नरि, झीक, हाथीक
दाँत आदि पढ़लासँ बुझना जाएत.
एहनो नै छैक जे मिथिलेश जी खाली गामे टाक कथा लिखैत छथि. ओ
अपने महानगर कलकत्तामे रहैत छथि आ ओतुका अनुभव सेहो अपन कथामे बाॅचने छथि.
उदाहरण स्वरूप देखल जा सकैछ लघुकथा 'महानगर-संस्कृति' ,जाहिमे अहाँकेँ
महानगरक असल रूप भेंटत. एकटा एहन जगह जाहि ठाम मनुक्खकेँ खाली अपने टा सँ
मतलब होइ छै, जाहि ठाम समाज नामक कोनो चीज नै होइ छै. आस-पड़ोसमे घटल
पैघसँ-पैघ घटनासँ ककरो मतलब नै होइ छै.
लघुकथा संग्रह 'टीस' मिथिलेश जीक पहिल पोथी छनि. स्वभाविके छै
जे लेखकक पहिल प्रयास छनि तें विभिन्न तरहक चीज सेहो खटकैत अछि. खासकेँ कथा कहबाक शैली पर हिनका एखन बहुत काज करऽ पड़तनि. पोथी एहन नै छै जे
सालो-साल अपनेक अलमारीमे बनल रहए किंतु लघुकथाक रूपे लेखकक प्रयासकेँ
अस्वीकार नहि कयल जा सकैछ. जौं मैथिली लघुकथामे अहाँक रूचि अछि तँ ई पोथी
अपने जरूर पढ़ि सकैत छी.
- बाल मुकुंद पाठक.
(पोथी मैथिली साहित्यिक एवं सास्कृतिक समिति मधुबनीकेँ द्वारा प्रकाशित अछि)


text:
तिब्बत के नाम पर चाइना खेल!
तिब्बती धर्मगुरु करमापा लामा यानी उग्येन त्रिनले दोरजी के बौद्ध मठ सं करोड़ों रुपया के विदेशी मुद्रा मिलला के बाद ई मामला गरमा गेल अछि जे ओ चीनी एजेंट छथिन्ह कि नहिं? बरामद भेल रकम के स्रोत के बारे मे कहल जा रहल अछि जे ई रकम चीन सं आएल अछि. ओना चीन कहलक अछि जे करमापा चीन के एजेंट नहि छथिन्ह. एहि मामला मे भारत सरकार के कइटा एजेंसी जांच मे जुटि गेल अछि.
ओना करमापा लामा करीब 12 साल पहिने 1999 मे अजीब तरीका सं चीन सं भागि क हिमाचल प्रदेश के धर्मशाला आबि गेल छलखिन्ह. तखने सं हुनकर संदिग्ध गतिविधिके देख क कहल जा रहल छल जे होए न होए हिनका भारत आबय मे चीन के हाथ अछि. ई सेहो जांचक विषय अछि. भ सकैत होए ई सिर्फ संदेह होए.
चूंकि धर्मशाला मे रहल वाला तिब्बती सभ चीन के खिलाफ आजादी के अभियान चलौने छथिन्ह... एहन मे चीन चाहैत अछि जे दलाई लामा के बाद हुनकर गद्दी पर कोनो एहन आदमी बैसय जे ओकर अपन होए. जेहि सं एहि आंदोलन पर पकड़ बनाएल जा सकय आओर इहो कहल जा रहल अछि जे दलाई लामा के बाद हिनके बैसय के संभावना छनि तेहि लेल चीन के एजेंट होए पर लोक के बेसि शक होए छनि.
करमापा सं मिलल धन के बाद इहो मामला जोर सं उठय लागल अछि जे कतहुं तिब्बती शरणार्थी के भेष मे चीन अपन लोक सभ के भेज भारत मे अपन आबादी त नहि बसा आओर बढ़ा रहल अछि. हिमाचल प्रदेश आओर पूर्वोत्तर भारत मे तिब्बती जनसंख्या काफी बढ़ि गेल अछि. एतबे नहि कई ठाम जमीन खरीदय के खबर सेहो मिल रहल अछि.
ई खबर सच सेहो भ सकैत अछि किएक त करमापा वाला मिलल रकम जमीन खरीदय लेल बैंक सं निकालल गेल से बताएल जा रहल अछि. एहि के बाद जांच मे आओर रकम बरामद भेल. जांच एजेंसी के जल्दी सं देखय पड़त जे एहि रकम के इस्तेमाल कतहुं देश के खिलाफ त नहि होए वाला छल. कहि ई तिब्बत के नाम पर चीन के खेल त नहि अछि?
चीन जेहि हिसाब सं तिब्बत मे अपन प्रभाव कायम करय लेल चीनी लोक सभ के बसा रहल अछि. ओहिना ओ अरुणाचल प्रदेश... हिमाचल प्रदेश आओर सिक्किम मे करि सकैत अछि. ओ एहि इलाका मे सेहो चीनी लोक सभ के भेज...एहि ठाम बसा... एहि ठामक रंग मे रंगि रहल होए त एहि मे कोनो अचरज नहि.
अखन बसताह आओर बाद मे इहे लोक सभ कहथिन्ह जे इ इलाका त चीन के अछि आओर हम चीनी छी. तखन भारत सरकार के लेल अजीब स्थिति... हालात बनि सकैत अछि. तिब्बती शरणार्थी के आड़ मे चीन अपन खेल त नहि खेल रहल अछि एहि पर देश के ध्यान देबाक चाही. मुदा सरकार के भ्रष्टाचार... घोटाला... महंगाई... किछ खास समुदाय के खुश करय सं फुर्सत मिलय तखन नहि.
देश के किछ इलाका मे तिब्बती सभ अपन-अपन मठ बना रहल अछि. बौद्ध धर्म के नाम पर तिब्बती सभ जेहि तरह सं जमीन खरीद रहल अछि. संस्था... संस्थान आओर मठ बना रहल अछि ओ संदेहक घेरा मे अछि. एहि सभ ठाम आन लोक नहि के बराबर जाए छथिन्ह आओर एहि सभ ठाम जाए वाला लोक पर हुनकर सभक खास नजर रहय छनि.
भारत मे ओतय सं आबय वाला लोक चाइना टाउन बना रहल अछि. जेहि हिसाब सं विदेश सं धन आबि रहल अछि ओहि के बल पर ओ नीक-नीक जमीन पर कब्जा करि रहल छथिन्ह. जमीन बेचय वाला सभ... भूमाफिया सभ सेहो पाई के लालच मे सही-गलत तरीका सं हिनका सभ के जमीन बेचबा द रहल छथिन्ह. कई इलाका मे एहन भ जा रहल अछि जे शरणार्थी के आबादी बेसि भ गेल अछि आओर लोकल...स्थानीय लोक कम.
स्थानीय लोक पाई...धन मिलला के बाद शहर के तरफ जा रहल छथिन्ह आओर लोकल स्तर पर विदेशी सभ जमीन खरीद अपना के भारतीय साबित करय पर लागल छथिन्ह. आओर इहे लोक सभ समय परला पर देश के खिलाफ जा सकैत अछि. एहन सिर्फ हिमाचल आओर पूर्वोत्तर भारतहिं मे नहि भ रहल अछि. दोसरो हिस्सा मे भ रहल अछि.
एहन हाल नेपाल सं लागल सीमा...बांग्लादेश सं लागल सीमा के संग सेहो अछि. काफी संख्या मे बांग्लादेशी आबादी राशन कार्ड बना... वोटर लिस्ट मे अपन नाम लिखा... जनगणना मे अपना के शामिल करा... जमीन खरीद... मकान बना अपना के भारतीय शामिल करय पर लागल छथिन्ह. आओर पांच- दस- पचास रुपया तक मे काज वाला कर्मचारी...बाबू हिनकर मददगार बनि जाए छथिन्ह.
चीन के संग देश के सीमा विवाद अखन धरि नहि सुलझल अछि. ओ कई इलाका पर अपन अधिकार जताबैत अछि. देश के लोक के नत्थी वीजा जारी करैत अछि. एतेक भेलाह के बादहुं देश के नेता... मंत्री आओर अधिकारी सभ एकरा जतेक गंभीरता सं लेबाक चाही नहि ल रहल छथिन्ह. ई एकदम सं खतरनाक स्थिति अछि.
एहन हाल अछि जे सभ पड़ोसी देश के संग सीमा वाला मामला बनल अछि. ढुलमुल रवैया के कारण पाकिस्तान... चीन... बांग्लादेश... आओर नेपाल सभ के संग किछ नहि किछ विवाद चलिते रहैत अछि. नेपाल सं लागल सीमा वाला इलाका सेहो काफी संवेदनशील बनल जा रहल अछि. सरकार अखन नहि जागल त फेर बड़ देर भ सकैत अछि.
अहां सभ सेहो सुतल नहि रहुं. सरकार के एहि बारे मे आगाह करैत रहिऔं. अपन-अपन इलाका मे एहन किछ भ रहल अछि त बताबैत रहिऔ. आखिर देश के लेल त देश के नागरिके नहि आंखि आओर कान होए छथिन्ह. अहां सभ नहि कहबन्हि... बतएबन्हि त फेर के कहथिन्ह. उठु.. जागु.
हमर ईमेल:-hellomithilaa@gmail.com
Subscribe to: Post Comments (Atom)


text:
कतेक दिन चलत दरभंगाक बस सेवा?
बिहार मे नीतीश कुमार के अएला के बाद माहौल त किछ सुधरल अछि. मुदा अखनो ई हाल नहि कहल जा सकैत अछि जे लोक अपना के पूरा सुरक्षित मानय छथिन्ह. अखनो काफी सुधार के जरूरत अछि. ई जरूर अछि जे कानून-व्यवस्था मे किछ सुधार आएल अछि.
लोक मे एहि विश्वास के जगाबय लेल दरभंगा प्रशासन के तरफ सं एकटा कदम उठाएल गेल अछि. दरभंगा मे एहि बीच राति मे लूटपाट... छीनछान के कइटा घटना भ गेल.एहन घटना दरभंगा स्टेशन पर ट्रेन सं उतरि कs घर जाए वाला लोक के संग बेसि भेल अछि.
अखन दरभंगा स्टेशन पर कइटा ट्रेन राति मे आबैत अछि. कइटा ट्रेन लेट सेहो रहैत अछि जेहि के कारण लोक के नहि चाहितो स्टेशन सं राति मे घर जाए पड़य छनि. स्टेशन सं लोक रिक्शा...ऑटो सं बस स्टैंड आ अपन घर जाए छथिन्ह.
मुदा बीच मे लूटपाट के घटना मे तेजी अएला सं लोक के बीच डर समा गेल छनि. स्टेशन पर रहय...ठहरय के नीक व्यवस्था नहि अछि. सभ प्लेटफार्म पर रोशनी के इंतजाम सेहो नीक नहि अछि. कखनो इजोत कखनो अन्हार. जनरेटर सेहो जेना हुकहुकाइत होए.
दरभंगा स्टेशन पर सुविधा के बड़ कमी अछि. टिकट कटाबय सं आबय-जाए तक. कई बेर त एहन होएत अछि जे दरभंगा-लहेरियासराय के स्थानीय लोक सेहो केहुना स्टेशन पर राति काटि लय छथिन्ह आओर साफ भेलाह पर भोर मे घर जाए छथिन्ह.
ई प्रशासन के लेल सुरक्षा व्यवस्था के नाम पर एकटा बड़का चुनौती अछि. एहि सभ के देखैत दरभंगा मे लोक के राति मे सकुशल घर पहुंचाबय लेल बस सेवा शुरू कएल गेल अछि. ई बस स्टेशन सं राति के 11 बजे सं लsक भोर के चारि बजे तक चलत.
एहि बस के सभ सं पैघ बात ई अछि जे एहि मे पुलिस सेहो रहत. आओर अखन त एहन इंतजाम कएल गेल अछि जे लोक के एहि मे भाड़ा नहि देबय पड़तन्हि. मुदा मुफ्त के चीज बेसि दिन नहि चलैत अछि. ई पुलिस प्रशासन के सोचय पड़तन्हि.
लोक के किछ पाई लगय...किछ भाड़ा लगय ओहि सं इनकार नहि छनि. बस सकुशल घर पहुंचबाक चाही आओर ई सर्विस जारी रहबाक चाही. फेर बस मे पेट्रोल...डीजल लगैत अछि. दू-चारि दिन बाद अहां कहबै जे गाड़ी मे तेल नहि अछि एहि लेल नहि चलत.
ई सर्विस जारी रहय. लोक के एकर सुविधा मिलैत रहय एकरा लेल किराया-भाड़ा लेनाय सेहो जरूरी अछि. राति मे लोक जतय एक्स्ट्रा पाई द ऑटो-रिक्शा सं जाए छथिन्ह ओहन मे एहि मे दू-चारि टका बेसिओ लेल जएतन्हि त लोक के नहि अखरतन्हि.
बस दरभंगा स्टेशन सं खुलि विद्यापति चौक होएत कादिराबाद बस स्टैंड पहुंचत. ओतय सं हसम चौक ...नाका 5...नाका 6...लोहिआ चौक होएत लहेरियासराय टावर चौक ... बेंता चौक होएत फेर सं दरभंगा स्टेशन पहुंचि जाएत. एहिना चक्कर लगैत रहत.
दरभंगा के लोक के लेल ई नीक खबर अछि. आब आराम सं रातिsओ मे स्टेशन पर उतरि घर पहुंचि सकय छी. दोसर ठाम के लोक सेहो बस स्टैंड पहुंचि बस सं घर जा सकय छथिन्ह. मुदा सभ सं पैघ सवाल अछि जे कतेक दिन चलत ई सेवा?
हमर ईमेल:-hellomithilaa@gmail.com
Subscribe to: Post Comments (Atom)


text:
अपन मिथिला /साउंन २४ मंगलदिन। काठमाडौंमें तीन दिनतक चलल राष्ट्रिय जनता पार्टी (राजपा) नेपालके केन्द्रीय समिति बैठकसे एहेनसमयमे चुनाबमें भाग नै लेब से निर्णय केने अछि।
मंगलदिन साँझमें सम्पन्न भेल राजपाके केन्द्रीय समिति बैठकसे एहिनेसमयमें चुनाबमें भाग नै लके आन्दोलनमें जाए के निर्णय केने अछि। पार्टी संयोजक महन्थ ठाकुर जी के पदाधिकारी बैठक आ केन्द्रीय समिति बैठकमें पेस केने राजनीतिक प्रतिवेदन पारित भेल अछि । उ प्रतिवेदनमें अखुन के समयमें चुनाब में नै जाएब से स्पष्ट रहल अछि ।
केन्द्रीय समितिके आधिकारिक निर्णय मुदा बुधदिन पत्रकार सभके जम्मा कके सार्वजनिक करैब से अपन मिथिलाके जानकारी देने अछि ।
पार्टीके विधान आ नियमावली सभ दस्ताबेजके संशोधन करै के समितिके जिम्मा दै के निर्णय भेल अछि ।
ओर बुधदिन जिल्ला संयोजकसभसँग छलफल करैब से जानकारी अपन मिथिला के देने अछि।
.


text:
बिहार में एहन लोग के कमी नै अछि जे कैकटा पैघ संस्थान से पढाई आ नौकरी के बाद भी अपन राज्य आ गाँव में खेती के अपन रोजगार चुनलक ये। ओ कहलक जे ई क्रांति बिहार के लेल एते आसन नै रहे। कतेक युवक हुनका सबहक खेती के काज करैत देख तंज कसलक मुदा ओ अपन काज पर इमानदारी से डटल रहल आ आखिरकार गाँव बला के साथ-साथ सरकारों हिनकर साथ दिए लागल। आईआईटीयन शशांक आ मनीष के कहनाय ये की कामयाबी मिलय तक हुनका गाम से बहुत ताना सुनय ले भेटेल। वैशाली जिला के ई दुनु लाल गाँव के किसान के गहुम के बदला राजमा उगाबै के लेल प्रेरित करलक आ हुनका सभ के कामयाबी के शिखर पर पहुंचेलक। ई दुनु गोटे मई में आईआईएम् बेंगलुरु में आठ देशक प्रतिनिधि के बीच भारत के प्रतिनिधित्व सेहो करलक रहे।
जे.एन. यु. से पोस्ट ग्रेजुएशन केलाक बाद पश्चिमी चंपारण के सुशील कुमार सुंगधित धान के लुप्त होए प्रजाती के बचाबै में लागल ये। दून-बासमती हुनकर अभियान के सफलता के किस्सा कहि रहल ये।
एहन बात नै ये की बिहार में प्रतिभा के कमी ये मुदा पहिने सरकार के नीति आ आन-आन राजनैतिक आ सामाजिक कारण से ओ सभ अपन अपन प्रतिभा के दोसर-दोसर राज्य वा देश में लगाबै रहे। सुशासन के एला के बाद एही प्रतिभा के पलायन रुकल आ लोग के अपन माटि पानि से लोग के रुझान बेसी बढ़ल ये।


text:
पहिल बेर एक दोसरक धुर विरोधी देश एक साथ युद्ध अभ्यास करत
रूस मे सितंबर मे बहुराष्ट्रीय सैन्य अभ्यास मे चीन सेहो करत शिरकत
भारत-पाक एससीओ मे पूर्ण सदस्यताक संग पछिला साल भेलथि शामिल
मणिभूषण राजू
नई दिल्ली । पहिल बेर एक दोसरक धुर विरोधी देश भारत आओर पाकिस्तान एक संग युद्ध अभ्यास करत । दरअसल, रूस मे सितंबर मे होएबला बहुराष्ट्रीय आतंकवाद रोधी कवायद मे एहि दूनू देशक अलावा चीन सेहो आन कैक देशक संगे युद्धाभ्यास मे भाग लेत ।
अधिकारी सब रविदिन बतेलथि जे आजादीक बाद सँ ई पहिल मौका अछि जखन भारत आओर पाकिस्तान एक संग एक्के युद्धाभ्यास मे शामिल होमय जा रहल अछि । हालांकि दूनू देश संयुक्त राष्ट्रक शांति अभियान मे एक साथ काज कए चुकल छथि ।
अधिकारी सबहक कहलथि जे नाटो क मुकाबला मे चीन क अगुवाई बला शंघाई सहयोग संगठन (एससीओ) एकटा सुरक्षा संगठन समूह तैयार कैल.गेल अछि । ई सैन्य अभ्यास रूसक दुर्गम यूराल पहाड़ी पर होएत । एहि सैन्य अभ्यास मे एससीओ क सभटा सदस्य देश शामिल रहता । एहि सैन्य अभ्यासक मकसद शांति अभियान अछि । ई बात पिछला हफ्ता बीजिंग मे एससीओ क रक्षा मंत्री क बैसार में रक्षा मंत्री निर्मला सीतारमण अपने स्पष्ट केने छलीह।
गौरतलब अछि जे एससीओ क स्थापना शंघाई में एकटा सम्मेलन क दौरान 2001 मे रूस, चीन, किर्गिज रिपब्लिक, कजाखिस्तान, ताजिकिस्तान आओर उज्बेकिस्तान मिलकय केने छलथि। एहि समूह में वर्ष 2005 में भारत आओर पाकिस्तान कए बतौर पर्यवेक्षक शामिल कैल गेल छल । भारत आओर पाकिस्तान कए एहि समूह मे पूर्ण सदस्यता क साथ पिछले साल शामिल कैल गेल अछि।
भारतक सदस्यता लेल पैरवी रूस केने छल जखनकि समूह मे पाकिस्तान कए समर्थन चीन देने छल । एससीओ क विस्तार संगे आब एहि संगठन मे दुनिया क 40 फीसद आबादी आओर वैश्विक जीडीपी करीब 20 फीसदी होएत अछि। भारतक माननाई अछि जे एहि समूह मे रहिकए ओ क्षेत्र मे आतंकवाद क समस्या कए जोरशोर सँ उठा सकैत अछि।
भारत हालांकि चीनक संग पहिने सेहो कैकटा सैन्य अभ्यास कय चुकल अछि । दूनू देश सितंबर मे अपने द्विपक्षीय सैन्य अभ्यास कए फेर से बहाल करय चाहय छथि । पछिला साल डोकलाम तनावक चलते ई अभ्यास स्थगित कए देल गेल छल ।


text:
नई दिल्ली। ताज ग्रुप पटना मे एकटा सात सितारा होटल खोलबा लेल प्रयासरत अछि। बिहार राज्य सरकार क एकटा पैघ अधिकारी क गप पर ज्यों विश्वास करि त इ ग्रुप बिहार मे पहिल सात सितारा होटल अगिला किछु साल मे खोलि लेत। ज्ञात हुए जे द टाटाज-लेड इंडियन होटल कम्पनी जे ताज ग्रुप नाम स अपन ब्रांड चला रहा अछि।
द स्टेट इन्वेस्टमेन प्रमोशनल बोर्ड क मुख्य सचिव अफज़ल अमानुल्लाह एहि संबंध मे कहला अछि जे ताज ग्रुपक पटना मे एकटा होटल खोलबाक प्रस्ताव आयल अछि, जेकरा राज्य सरकार मंजूर क देलक अछि। आब इ ग्रुप एहि होटल लेल सात एकड़ जमीन ताकि रहल अछि आ जमीन भेटलाक बाद निर्माण काज शुरू भ जाएत। अमानुल्लाह कहलथि जे इ बिहार मे पहिल सात सितारा होटल होएत। आ एहि होटल कए खुजला स पर्यटनक क्षेत्र मे उतरोत्तर वृद्धि होएत। ताज ग्रुप क इ डेग निश्चित रूपेण एकटा विकसित बिहार क व्यवसायिकता कए बढ़ावा दैत। ज्ञात हुए जे बिहार क प्रगति कए देखैत मेक्स ग्रुप सेहो बिहार मे एकटा सुपर स्पेस्लिस्ट अस्पताल खोलबाक लेल जमीन ताकि रहल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
Tuesday, September 9, 2014
की करब से अहीं कहू (शारदा नन्द सिंह)
शारदा नन्द सिंह ::
की करब से अहीं कहू
रामा कहलकै-
“ऐ सुनै नइ छै। अँगनामे नै छै की? केतए चलि जाइ छै, से नै जाइन।”
देखियौ ने एतबे कालमे कए गोट महाजन दुआरि लागि गेला। अखनि तँ भोरे भेलैए, दिन तँ बाँकी छै। आ किछु पटौनीओं बलामे रहिए गेलै। पहिलुका महाजन कहिते रहै आकि धरदनि दोसरो महाजन हुनक मँुहक बात ऊपरे लोकि लेल की जे वरू खाद तरेचा जे नेने छेलै ओहूमे अदहा देने रहै आर बाँकी रहि गेलै। कहने छेलखिन जे यूरियाक बोरा लेबै ने तँ ओहीमे मिझर करादेब।
से तँ आब फसिलो नवको होइतै। आइ बिनु नेने कि हम टसकि नै सकै छी। एनामे तँ हमर भट्ठीए जाम भऽ जाएत। एहेन महाजनीसँ बाद अबै छी। कहू एहनो भेलैए। एतै कहल गेलै जे पैंच खिआइ ऋृणे बिआइ। ई उतारा चौरी भऽ रहल छेलै की।
एकटा गाड़ी एम्हरे हौरन दैत हुरहुराइत आबि रहले ओहीपर लिखल छेलै उतरी बिअार ग्रामीण क्षेत्रिय बैंक गोड़ा-वौराम दुआरि लागि गेल अछि। मुहथरिपर अमला सभ ठाढ़ भऽ कऽ पूछि बैसला-
“यही रामा का घर है?”
सभकेँ सभ अकबका गेल।
ई तँ एहेन सनक दृश्य गोचर होइ छै कि प्रयाग राजक संगम सुनै छी से सएह बुझू। एमहर गमैआ महाजन आ ओमहर सरकरिया तंत्र बीचमे रामा।
दुनू अपन-अपन अोसुलीक तगेदाक संगे धमकी दऽ रहल ओ सुनै छल।
ओही कालमे निधरक रामाक घरवाली, जेकरा गामवाली कहै जाइ छै, धरधराएल आबि रहल छेलै। ओकरा ई सभ कोनो पते नै। ई संगम देखि ओ सहमि गेलि आ चाेट्टे पएर घूमि दोसर बाटे काेनो तरहेँ आँगन गेली नेपथ्यसँ बाजलि-
“से की बात छिऐ एना आँगनक मुहथरि छेकने सभ ठाढ़ छै? की हमरा दुआरि-दरबज्जा नै? महाजन छिऐ आकि धनचक्कर?”
लोकक जेना लक्षणे छै। केहेन जमाना भऽ गेलै। ओ सभ तँ किछु बुझबे ने करै छै।
खाद-पानि आ जोताइबला सभकेँ चिन्हते छियन्हि। हुनका सभकेँ तँ उचिते किएक तँ गाम-घरक लोक अहिना होइते छै।
दोसर पेन्ट-शर्टबला तँ पढ़ल-लिखल सन बुझना जाइ छथि तँ ऊहो सभ तँ ओहने सनक सरकारीओ लोक अछरकटुआ जेना आकि आरक्षणबला लोक छै की। बुझबामे तँ यएह अबैत अछि। हाकिम-हुकुम आब छथि तँ केतौ बैसि कऽ ऋृणियाकेँ बजबै छै आ ओकरा सुख आ दुख बुझबैक कोशीशो करै छै। तेकर उपरान्त तँ देब-लेब हेबै करतै। खैर जे किछु।
तेतबा धरिमे एगो कहावत छै, ‘दालि-भातमे मूसलचन्द’ एकटा गाए पोसियाँ लगौने छेलै। ऊहो ओहीकालमे जूमि गेल तेना ने तुमकि कऽ बाजए लगल-
“गाए विआ गेल चलू फरिआ लिअ या तँ अहाँ लिअ की हमरा दिअ?”
आब तँ ई दोसरे ममिला खड़ा भऽ गेल। असमंजसमे रामा कहलकै-
“ऐ की करब से अहीं कहू?”
बैंकबला कहलकै-
“रामा बैंक से बैल लिए थे सो अभी तक कुछ नहीं दे पाया है। अब जबदी-कुर्की होगा नोटीश होने जा रहा है अगर एक माह के अन्दर तक ऋृण भूगतान नहीं करने पर...।”
ई कहि गाड़ी हूर्र...।
से सुनि गामवालीकेँ साँस-मे-साँस एलै। एक मासक बाद ने बूझल जेतै। हँ-हँ सभटा फेर एक्केबेर, विपति तँ एसगर नै ने अबै छै। ओ तँ संगे बहुतो किछु नेनै अबै छै। एकटासँ उवरै छी तँ दोसर जेना दुहारिपर।
सभ अपन-अपन ताैक एहनेमे सुतारि ने लइ छै।
दोसर जे मौका पाबि चित्त कऽ दिऐ, जे मनुखक सोभाव छिऐ। देखू ने पैसा तहिना ने उड़ि जाइ छै जेना चिल्होर माँछ लऽ कऽ उड़ि जाइ छै। अखनि एनमेन एहने समए बीति रहल छै।
एमहर गमैया महाजन आइ तँ अनशन तोड़बे ने करै छै। ई तँ केकर दिनक पड़ि भऽ गेलै। आँखि आन्हर नाम नयन सुख केहेन महाजन, तमासा देखियनु।
जीअब बाँचब सदहा देब ऋृण खा कऽ लोक केतौ रहलैए। आइ ने तँ काल्हि सूदो लगा कऽ देब आइ अपने सभ अनशन तोड़ि दिऔ?
आब आँखि खुलि गेल जे महाजनीयोँ एगो निष्ठुर चीज होइ छै। एकटा गीत छै जे, ‘तू चीज बड़ी है मस्त-मस्त’ से सएह।
गामवाली ऐ दुआरे कहै जाइ छै जे ई दुनू गामेक प्राइमरी स्कूलमे पढ़ै छेलै। अखुनका जकाँ नै जे दूध छोड़बे ने करै छै आ चट स्कूलमे भर्ति करा दइ छै। पहिले तँ दस-बारह बर्खक होइत रहै तहन स्कूल ढठियौल जाइत रहै। तही वैचमे ईहो दुनूकेँ आँखि यार भऽ गेल। की लैला-मजनूक कहानी सुनै छी तहिना रामा-अनरियाक प्रेम प्रसफुटित भऽ ऐ रूममे आइ देखि रहल छी। रामा गामक बेटा आ अनरिया ऐ गामक बेटी मुदा टोल दू। उतरवारि टोलमे रामाक घर आ दछिनवारिमे अनरियाक। जाति एक्के गोत्र दू मूल अलगे। बहुत ताड़नक बादो प्रेम प्रगाढ़ होइते गेलै। जे देखिए रहल छी। दामपत्य जीवन बिता रहल छै।
सभ दुख सहितो हँसीसँ रहि रहल छेलै। आब घर बसलै तँ किछु उपार्जनो भेनाइ तँ जरूरी छै। प्रेमभाव दिनानुदिन बढ़िते रहलै पढ़नाइओ तँ आगू नै भेल तेहन सन झमेला भऽ गेल जे पढ़ितै की, दोसरे पढ़ौनी पढ़ऽ लगलै।
एक दिन अनरिया यानी आब गामवाली नाओंसँ जानल जाइ छै, घरबलाकेँ कहलकै-
“आउ आब जे भेलै से तँ भऽ गेलै नै बाहर-भीतर जाएब तँ गामेमे खेती-वारी करू दस सेर आ दस-टाका हाथपर रहत।”
से सुनि रामा खुशीसँ उछलए लगल-
“हँ-हँ हम खेती करब।”
तइले पहिले आइ.आर.डी.पी.मे नाओं लिखबऽ पड़ैत रहै। जेकरा आब गरीबी रेखामे यानी बी.पी.एल. कहै छै। ओहीमे नाओं अपन घोंसियौलक तँ एक जोड़ा बरद बसौली हाटपर बैंक द्वारा प्रदत्त कएल गेल।
खेती-वारी श्री गणेश कएल। खेत खूब मन लगा कऽ तैयार करए। भरि-भरि दिन आब तँ खेतेमे रहैए। जोतै-कोरै किसिम-किसिमक बीआ-खाद कीटनाशक दवाइ छीरकल करै।
एतेक दिन तँ जीवन हँसीमे उड़ि गेलै। हेकरी हवा भऽ गेलै, तहनसँ मिहनत केनाइ शुरू केलक। साँसो लेल ने होइ। बरद जे बैंकसँ नेने छेलै तँ ओकरेमे लागल रहए पड़ै छेलै। खेतसँ छुटै तँ बरदक सेवा करैत रहए। घरकेँ तँ कायाकल्प भऽ गेल। एकटा दोसरे उत्साह-उमंग आ प्रेम प्रवाह हुअ लगलै।
भदै आ धान दुनू केलक। भदै तँ अगता फसिल होइ छै जे उपराहैरक आ धन चर-चाँचरमे बागु केलकै।
फसिल सभ तँ जेना उधियाएल जाइ छेलै। खेतपर सँ आबए तँ खुशीसँ फुले ने समाइत छल। गामवाली सेहो वर आतर-चातर जे बरू नै बाहर-भीतर तँ गामे नीक जकाँ रहु जेना अखनि रहि रहल छी। से ईश्वरकेँ जएह सोहाइ छन्हि सएह करै छथिन। ‘ढाक के वही तीन पात’ सभ दिन कष्टमे बीतल।
भदैकेँ तँ कएक बेर पटौनीओं केलक। शुरू-शुरूमे भदै तँ लहलहा उठलै जे देखिते बनै।
धान अखनि बाँचल छै मन मुग्ध कऽ दइ छै। आशापर पानि फिर गेल एको ने चलल। अकास दिस ताकिते रहि गेलै। कथीले बर्खा होइते, सभटा भदै जरि कऽ खकसियाह भऽ गेलै। भदै तँ जरतीमे चलि गेलै।
धान जे कनी-मनी दम धेने रहै तँ आसीन हथिया तेतेक ने बरसलै जे गम्हरा तक दहा गेलै।
सभटा तीन तेरह भऽ गेलै। रामा अवाक्। गामवाली बड़ जिबठगरि दुखक संगी धैर्यवान, हँसमुख तँ तेहेन छेलै कि विपतिक पहाड़े खसल रहै तैयो हँसिते रहए।
दोसर जेबह नेपाल कपार जाइत संगे, बरदो जे नेने छेलै बैंकसँ से ऐ माटि-पानिमे एडजेस्ट नै कऽ सकलै।
एगो बरद हराठेमे रामनाम सत्य भऽ गेल। बँचलाहा किछु दिन सेहो चलि बैसला। जओ जबे गया मटर टघहरिए गिया।
अहीं कहू आब की करी?
वा की करब से अहीं कहू।
गामवाली तँ गाढ़ेक साथी रहबे करै, रामाक ढाढ़स बान्हए लागलि। कहलक-
“जाउ तँ ओ जे गाए पोसियाँ लगौने छेलिऐ।”
“हँ से की।” रमा बाजल।
गामवाली-
“गाए फरिछा लेब ओकरे दऽ देबै। आ पैसा लऽ कऽ किछु-किछु महाजनोकेँ दऽ देबै तँ ओकरो सभकेँ भरोस हेतै।”
गामसँ पाँच आदमी लऽ चलला गाए फरियाबऽ लेल। वैद्यनाथ, जमाहर, बिलास, पचुआ आ अपने रामा।
गाए बलाकेँ ओहीठाम, वैद्यनाथ हाक पाड़लक-
“औऊ, घरवारी छह होउ।”
ओ सुनिते देरी हबोढ़कार भऽ कानए लगल। आबि गिरहत देखिऔ भगवानक चलितर।
देखिए कऽ पाँचो आदमीकेँ आँखिसँ नोर छलछला गेल रहनि। दृश्य हृदए विदारक। की कहब हे भगवान अहँूक लीला अपार अछि।
तेहेन ने डाँग अहाँक होइ छै जेकरा लगै छै सएह बुझै छै।
आखिर भेलै जे नवजात गाएक बच्चा मरल पड़ल आ दोसर कात गाए अब-तब जइ घड़ी-जइ पहर। ओकरे मुँह सभ लोक घर दिस हिआसऽ लगल। और बाजए लगल-
“आप इच्छा सर्वनाशी, देव इच्छा परमबल:।”
गामवालीकेँ सभ बोल-भरोस, ओ सभ दऽ प्रस्थान केलक।
इतिश्री होइते गामवाली भारतीय नारीक एकटा अंग “Parts of the man” किरदार निभावेमे एको मिसिया कम नै रखने छै।
रामासँ कहै छै-
“हे, धिरज राखू। जाउ किछु दिन परदेश किछु ढौआ कमा लाउ आ महाजनकेँ दियौ।”
कपार तँ आगू-आगू दौड़ैए। एकटा कहबी छै, घरक कोस पचास। से लगले रहि गेल। रामाकेँ तँ ओतै अछि नै, एमहर गामवालीक चिन्ता बढ़ऽ लगल। दिन तेना बितै छल जेना राति आँखिमे कटि जाइ। नव विवाहिता दिन नै होइ राति वरू रहै।
तहिना सन भीतरे-भीतरे कुही होइत रहै, जौं-जौं बैंकबलाक मास नजदीक हुअ लगल।
उपछल डबराक खत्ता जकाँ देखैमे लगै छल। कि फाँड़ल पोठी माछ जकाँ हुअ लगल जखनि कि अखनि धरि अपसुइया छै। चिन्ताक मारे रामाकेँ निन्न आब टुटलै गामवालीक दशा देखि।
की करबै से अहीं कहू।
से हम आब गाम नै रहब सभ आशपर तुषारपात भऽ गेल गाए बेचि ऋृणियाँ महाजनकेँ दैतिऐ से नै रहल।
“जेतेक खेत अछि सभ बँटाइ लगा देबै। हम तँ चललौं परदेश। अहाँ अपन धैर्यकेँ नै छोड़ब बिनु महाजनी अदा केने घर नै आएब।”¦¦¦
Subscribe to: Post Comments (Atom)


text:
आई ई कहैत हमरा बहुत गर्व भ’ रहल अछि जे साल 2011 मिथिलांगनक साल रहल। जनवरी सँ ल’ क’ दिसम्बर तक यदि मिथिलांगनक गतिविधि पर एक दृष्टि दैत छी, त’ पूरा साल संस्था के व्यस्तता बुझना जाइत अछि। बहुत रास चर्चा भ’ चुकल अछि तै अहिठाम हम चर्चा कर’ चाहै छी मिथिलांगनक मात्र तीन टा कार्यक्रमक।
पहिल: ”मणिपद्म जयंती समारोह“ के अवसर पर भेल ”मैथिली कवि गोष्ठी“ के, जे दिनांक 11.09.2011 (रविदिन) दिल्ली राजघाट स्थित गांधी दर्शन के ”सत्याग्रह मंडप“ सभागार मे सफलता पूर्वक सम्पन्न भेल। एहि कवि गोष्ठी के सबसँ पैघ विशेषता ई छल, जे दिल्ली मे स्वतंत्र रूप सँ आयोजित ई पहिल ”मैथिली कवि गोष्ठी“ छल। ई दिन मिथिलांगनक लेल ऐतिहासिक दिन, आ ई कवि गोष्ठी ऐतिहासिक कवि गोष्ठी छल। अहि सँ पहिने सेहो दिल्ली मे मैथिली कवि गोष्ठी होईत छल, मुदा हमेशा कोनो ने कोनो दोसर भाषाक संग सम्मिलित भ’ क’। कवि गोष्ठी के संयोजन कर’ बला छलैथ श्री रविन्द्र लाल दास ‘सुमन’ जी, जे स्वयं मिथिलांगनक एकटा नीक स्थापित कवि छईथ। गोष्ठी मे तीन पीढ़ी के कवि लोकनि के अद्भुत सामंजस बैसायल गेल छल। अनुभवी पीढ़ी मे जत’ श्री रविन्द्र नाथ ठाकुर, डा0 ललित कुमुद, शेफालिका वर्मा आ श्री शारदा नन्द ‘परिमल’ सन ज्येष्ठ कवि छलाह, ओहि ठाम हुनका सँ नव पीढ़ी मे स्वयं सुमन जी, कुमार शैलेंद्र आ मानवर्धन कंठ एहन मधुर रचनाकार सेहो विराजमान छलाह। गोष्ठी मे नव-नव छटा पसारि रहल छलैथ, उदीयमान कवि एवं कवियत्री लोकनि जेना कि विनीत उत्पल, किशन कारीगर, रमण कुमार सिंह, विनीता मल्लिक, सुश्री स्तुति नारायण। गोष्ठी मे एकटा नव, अद्भुत आ बहुत नीक परंपरा के उदय सेहो देखबा मे आयल। ई नव परंपरा छल ! सुप्रसिद्ध कवि श्री ब्रह्मदेव लाल दास जी के अस्वस्थता के कारण, हुनक अनुपस्थिति मे, हुनकर काव्य रचना के पाठ केलनि हुनक छोटकी पुतौह सरिता दास जी, जकर प्रशंसा दर्शकगण खूब केलनि। एहि कवि गोष्ठीक प्रशंसा प्रसिद्ध साहित्यकार श्री गंगेश गुंजन जी सेहो केलनि, आ कहलनि जे ई गोष्ठी मिथिलांगनक एकटा बहुत पैघ उपलब्धि अछि। गोष्ठीक अध्यक्षता केने छलैथ डा0 ललित कुमुद जी। सक्षम मंच संचालन केने रहैथ कुमार शैलेंद्र। एहि मैथिली कवि गोष्ठीक चर्चा चारू कात मैथिली साहित्य जगत मे भ’ रहल अछि ।
दोसर: दिल्ली सरकार द्वारा 16.10.2011(रविदिन) के आयोजित ”लोक उत्सव“ मे मिथिलांगन द्वारा प्रस्तुत मैथिली नाटक ”छुतहा घैल“ क’ मंचन। अहि कार्यक्रमक संयोजक छल मैथिली भोजपुरी अकादमी (दिल्ली)। श्री महेन्द्र मलंगिया लिखित एहि नाटकक निर्देशक छलैथ संजय चैधरी। ताल कटोरा स्टेडियम स्थित सुरताल ओपेन एयर थिएटर मे अहि नाटकक छटा देखैत बनई छल। खचाखच भरल दर्शकदीर्घा कलाकार लोकनिक उत्साह के अदम्य उठान द’ रहल छल। नाटकक सफलता अहि बात सँ लगायल जा सकैत अछि जे, दर्शकगण के कहब छलन्हि जे दिल्ली मे आई तक एहन नीक आ सफल नाटक नहि देखने छलौंह। नाटक मे भूमिका निभेने छलैथ कुमार शैलेंद्र, कल्पना मिश्रा, राजेश कर्ण, मुकेश दत्त, पूजा श्री, अंजली झा, संजीव कुमार ‘बिट्टू’, आशुतोष प्रतिहस्त, मृत्युंजय, भव्य, चैतन्य, अनुज एवं अन्य। संगीत देने छलैथ सुंदरम्। स्वर देने छलखिन्ह सुंदरम्, राखी दास, रूपम मिश्रा एवं संतोषी कर्ण। रूप सज्जा छल दुष्यंत के, वस्त्र विन्यास अभय चैधरी। प्रकाश परिकल्पना, मंच परिकल्पना, दृश्य परिकल्पना एवं निर्देशन छल संजय चैधरी के। नाटक खतम भेला पर अकादमी के सचिव रविन्द्र नाथ श्रीवास्तव नाटकक सफलतम प्रस्तुति के लेल पूरा मिथिलांगन टीम के बधाई देलनि। मिथिलांगन के ई गौरवपूर्ण उपलब्धि अछि, जे मैथिली-भोजपुरी अकादमी एहन रायकीय संस्था पिछला चारि बेर सँ लगातार अपन कार्यक्रम लेल मिथिलांगन के आमंत्रित क’ रहल अछि।
तेसर: 06.11.2011(रविदिन) मिथिलांगन द्वारा आयोजित ”निःशुल्क नेत्र जांच शिविर“ संस्था के सामाजिक सरोकार के दिशा मे एकटा मीलक पाथर बनल। नेत्र शिविर के संयोजक छलैथ स्वयं संस्था के सचिव श्री अभय कुमार लाल दास जी। भोर सँ सांझ धरि लोकक तांता लागल छल। नेत्र शिविर आयोजित भेल छल मिथिलांगनक कार्यस्थल ”देवेश्वरी“ भवन मे। पहिल बेर भेल एहि कार्यक्रमक सफलता के देखि मिथिलांगनक कार्यकर्ता लोकनि अति उत्साहित छैथ। शिविर मे नेत्र जांच, चश्मा, दवाई, लेंसक संग जरूरतमन्द मरीज़ के लेल वचमतंजपवद के सबटा मुफ्त व्यवस्था छल। शिविर समाप्त भेला पर ज्ञात भेल जे लगभग दू सौ साठि (260) व्यक्ति के जांच कयल गेल जाहि मे सात गोट के सफल लेंस युक्त मोतियाबिंद के आॅपरेशन आओर एक सौ चैदह (114) गोट के चश्मा संस्था दिस सँ प्रदान कयल गेल। बाँकी लोक के जांच क’ दवाई देल गेलनि। किछु लोकक नेत्र सामान्य स्थिति मे सेहो छलन्हि। सफल आयोजन के लेल सचिव सब कार्यकर्ता लोकनि के धन्यवाद देलन्हि।
एहि तरहें मिथिलांगन अपन नामक अनुरुप साल 2011 मे साहित्यिक, सांस्कृतिक एवं सामाजिक दायित्वक निर्वाह सफलता पूर्वक केलक ।
साभार मिथिलंगन गृह पत्रिका - अंक दिसम्बर 2011


text:
मास्टरो तऽ सैह चाहैत अछि. जतेक कम विद्यार्थी आओत ततेक जल्दी छुट्टी देबय मे सुविधा होयतैक. एहन समय मे जँ स्कूलक भवन दुरुस्तो रहैत छैक तऽ मास्टर सभ बाहरे, रौद मे विद्यार्थी सभ केँ पढ़बैत रहैत छैक.
जमाना कतय सँ कतय भागि गेल मुदा एखनहुँ गाछीक स्कूल सभ मे विद्यार्थी सभ केँ बोरे पर बैसय पड़ैत छैक. ओना हमरा गामक स्कूलक भवन नव अछि एखन.
हम आ खुरचन भाइ गाछीए दिस टहलैत छलहुँ आ टहलैत-टहलैत स्कूल लग पहुँचि गेल छलहुँ. मास्टर साहेब तखन टांग पर टांग धऽ बेस मस्त भेल रौद तापि रहल छलाह आ बच्चा सभ आपस मे झोटा-झोटौवलि कऽ रहल छल.
पढ़त की कप्पार!
खुरचन भाइ संगे छलाह आ एहि पर चर्चा नहि होअय तेहन तऽ भइये नहि सकैत अछि. से भाइ बेल तऽरक ढिमकी पर बैस रहलाह आ हमरो बैसबाक लेल इशारा कयलनि.
ढिमकी पर रौद आबि रहल छल आ बेस सोहनगर लगैत छल. संगहि ओहि ठाम सँ स्कूल सोझे देखा रहल छल. ओम्हर देखलहुँ तऽ दूटा बच्चा लड़ि लेलक आ कनैत-कनैत मास्टर लग मे जा उपराग देलक. मास्टरक निन्न खुजि गेल आ ओ जोर सँ डपटलक दुनू बच्चा केँ आ दुनू अपन-अपन सीट पर जा बैसि रहल. पुनः मास्टर निन्न मारय लागल.
खुरचन भाइ कहलनि, देखैत छियैक...गुरु निन्न मे अछि तऽ बच्चा सभ मारि नहि करत तऽ की? सभ सूतल अछि आ बच्चा सभक भविष्य अन्हारक गर्त मे जा रहलय. एक तऽ एहि पॉंच कक्षाक स्कूल मे एकटा मास्टर ओहो निनिया डिग्री लेने अछि.
गाम मे नेता कहबय बला बड्ड लोक अछि मुदा झगड़य सँ ककरो फुरसतिये नहि छैक जे एम्हरो ध्यान देत. हमर सभक गुरुजी तेना कऽ सीखओने रहथि जे एखनहुँ ओहिना याद अछि, काक बोली आ कुकुर चालि. रखने रही एकरा टालि!
— नवकृष्ण ऐहिक
मैथिली दैनिक 'मिथिला समाद' मे अगस्त 2008 सं दिसम्बर 2009 धरि दैनिक रूपें प्रकाशित धारावाहिक व्यंग्य 'खुरचनभाइक कछमच्छी' केर एक अंश. ज्ञात हो जे रूपेश त्योंथ अखबारक एहि लोकप्रिय कॉलम लिखबाक हेतु छद्म नाम 'नवकृष्ण ऐहिक' केर प्रयोग केने छलाह.


text:
धर्मपुर (मनीगाछी)। सर्वोच्च साहित्यिक संस्था साहित्य अकादमी दिल्ली एहि साल संस्कृत साहित्य लेल उजान पंचायत क धर्मपुर निवासी डा. रामजी ठाकुर कए पुरस्कृत करबाक घोषणा केलक अछि। साहित्य अकादमी क एहि निर्णय स क्षेत्र मे खुशी क लहरि अछि। डा. ठाकुर कए इ पुरस्कार हुनकर रचना लघु पद्य प्रबंध त्रयी नामक पुस्तक पर भेटल अछि। मूलत: संस्कृत क विद्वान आ आध दर्जन स बेसी संस्कृत काव्य क रचयिता डा. ठाकुर क प्रारंभिक शिक्षा अपन गाम क दुर्गा भवन संस्कृत पाठशाला मे प्राप्त केलथि। वर्ष 1935 स्व. सत्यनारायण ठाकुर क घर मे जन्म लेनिहार ठाकुर गाम मे मम. धनुर्धर झा स शिक्षा लेलाक बाद रहीमपुर (खगड़िया) संस्कृत महाविद्यालय मे शास्त्री तक साहित्य क अध्ययन स्व. पं. गणेश शर्मा क सानिध्य मे लेलथि। एकर बाद दरभंगा क रमेश्वरी लता संस्कृत महाविद्यालय मे पं. त्रिलोक नाथ मिश्र स साहित्य क विभिन्न ग्रंथ क शिक्षा लेलथि। आर्थिक विपन्नता क कारण रहीमपुर आ दरभंगा मे छात्रवृत्ति क माध्यम स हिनकर जीवन यापन चलैत रहल छल। श्री ठाकुर शिक्षा समाप्ति क बाद संस्कृत महाविद्यालय बैगनी आ म. लक्ष्मीश्वर महाविद्यालय, सरिसवपाही मे अपन सेवा करैत लनामिवि दरभंगा क स्नातकोत्तर संस्कृत विभाग स वर्ष 95 मे सेवानिवृत्त भ कए साहित्य साधना मे लागल छथि। पुरस्कार क घोषणा क बाद डा. ठाकुर अपन प्रतिक्रिया मे कहला अछि जे हुनका लेखन क प्रेरणा मातामह पं. लक्ष्मीनाथ झा स भेटल। ओ बिहार संस्कृत अकादमी कए सक्रिय बनेबाक आवश्यकता बतबैत संस्कृत शिक्षा क प्रचार कए सेहो वर्तमान समय लेल उपयोगी बतेलथि अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
रामजी ठाकुर कए संस्कृत लेल अकादमी पुरस्कार
धर्मपुर (मनीगाछी)। सर्वोच्च साहित्यिक संस्था साहित्य अकादमी दिल्ली एहि साल संस्कृत साहित्य लेल उजान पंचायत क धर्मपुर निवासी डा. रामजी ठाकुर कए पुरस्कृत करबाक घोषणा केलक अछि। साहित्य अकादमी क एहि निर्णय स क्षेत्र मे खुशी क लहरि अछि। डा. ठाकुर कए इ पुरस्कार हुनकर रचना लघु पद्य प्रबंध त्रयी नामक पुस्तक पर भेटल अछि। मूलत: संस्कृत क विद्वान आ आध दर्जन स बेसी संस्कृत काव्य क रचयिता डा. ठाकुर क प्रारंभिक शिक्षा अपन गाम क दुर्गा भवन संस्कृत पाठशाला मे प्राप्त केलथि। वर्ष 1935 स्व. सत्यनारायण ठाकुर क घर मे जन्म लेनिहार ठाकुर गाम मे मम. धनुर्धर झा स शिक्षा लेलाक बाद रहीमपुर (खगड़िया) संस्कृत महाविद्यालय मे शास्त्री तक साहित्य क अध्ययन स्व. पं. गणेश शर्मा क सानिध्य मे लेलथि। एकर बाद दरभंगा क रमेश्वरी लता संस्कृत महाविद्यालय मे पं. त्रिलोक नाथ मिश्र स साहित्य क विभिन्न ग्रंथ क शिक्षा लेलथि। आर्थिक विपन्नता क कारण रहीमपुर आ दरभंगा मे छात्रवृत्ति क माध्यम स हिनकर जीवन यापन चलैत रहल छल। श्री ठाकुर शिक्षा समाप्ति क बाद संस्कृत महाविद्यालय बैगनी आ म. लक्ष्मीश्वर महाविद्यालय, सरिसवपाही मे अपन सेवा करैत लनामिवि दरभंगा क स्नातकोत्तर संस्कृत विभाग स वर्ष 95 मे सेवानिवृत्त भ कए साहित्य साधना मे लागल छथि। पुरस्कार क घोषणा क बाद डा. ठाकुर अपन प्रतिक्रिया मे कहला अछि जे हुनका लेखन क प्रेरणा मातामह पं. लक्ष्मीनाथ झा स भेटल। ओ बिहार संस्कृत अकादमी कए सक्रिय बनेबाक आवश्यकता बतबैत संस्कृत शिक्षा क प्रचार कए सेहो वर्तमान समय लेल उपयोगी बतेलथि अछि।